
Cum  anno  MDCCCLX  ad  fineni  vergente  commentationem  de 
emendandarum  Senecae  tragoediarum  rationibus  prosodiacis  et  metricis 
Berolini  ederem,  perbrevi  etiam  reliqua  de  hoc  tragico  studia  mea 
publicare  mihi  in  animo  erat,  nam  multum  olim  temporis  atque  curae 
cum  muneri  critico  in  singulis  eius  fabulis  administrando  tum  univer- 
sae  illi  quae  de  origine  earum  est  quaestioni  pertractandae  inpenderam. 
sed  boc  propositum  ad  irritum  cecidit  propterea  quia  iam  ineunte 
anno  MDCCCLXI  exoptatissima  mihi  data  est  facultas  adeundi  Grae- 
ciam;  in  qua  terra  divina  conplures  annos  commorantem  me  tam 
diversa  ab  illis  videlicet  eademque  tam  dulcia  tenebant  studia  ut  non 
longe  abesset  quin  Senecae  plane  obliviscerer.  iam  in  patriam  tandem 
reversus  quamquam  multis  variisque  nunc  inplicitus  sum  negotiis, 
tamen,  cum  quae  ante  hos  quattuor  annos  de  tragoediis  illius  dispu- 
tassem  idoneis  harum  rerum  existimatoribus  non  displicuerint ,  cetera 
omnia  quae  scitu  non  inutilia  videbuntur  e  coniectaneis  meis  deprompta 
novisque  passim  inventis,  siquae  in  relegendis  his  carminibus  suc- 
creverint,  adaucta  paullatim,  prout  nascetur  occasio  aut  tempus  sup- 
peditabit,  foras  dare  constitui.  cuius  consilii  exequendi  ut  initium 
fieret,  visum  est  in  praesens  ea  proferre  quae  ad  emendationem  Her- 
culis  prioris,  fabulae  corruptelarum  sordibus  in  primis  inquinatae,  per- 
tinent;  in  qua  re  si  forte  hoc  et  illo  loco  ad  attingendas  etiam  reli- 
quas  tragoedias  invitabor  eisque  sine  longo  nimis  disputationis  anfractu 
aliquid  salutis  adferre  potero,  hanc  opportunitatem  non  omnino  anxie 
evitandam   censebo. 

Verum  antequam  ad  id  quod  propositum  est  venio,  paucis  niihi 
de  eorum  opera  est  dicendum  quos  interea  de  contempto  hoc  a  pleris- 
que  poeta  scripsisse  video.  igitur  Lucianus  Muellerus  in  laboriosissimo 
potissimum  de  re  mctrica  libro,  quo  de  poetis  Latinis  optimc  cst 
meritus,  ne  Senecao  quidem  emendando  defuit;  cuius  etsi  non  cunctis 

aclsentior  inventis,  multa  tamen  eorum  me  iudice  probabilia,  quaeclam 
egregia  omnique  dubitatione  vacua  sunt*). 

Qui  deinde  (anno  MDCCCLXII)  de  harum  auctore  tragoediarum 
disserere  instituit  Gustavus  Bichterus,  is  quamquam  perdifficili  huic 
quaestioni  dici  non  potest  plene  satisfecisse  —  neque  enim  omnia  quae 
ad  eam  pertinent  amplexus  aut  eodem  studio  persecutus  est,  ita  ut 
praeproperum  mihi  yideatur  eius  de  Hercule  altero  Agamemnone  Oedipo 
iudicium  — ,  tamen  primus  inventus  est  qui  exclusis  meris  opinionum 
commentis,  quibus  qui  antea  de  eadem  re  sententiam  tulerant  plerique 
omnes  excelluere,  in  ipsas  fabulas  non  indiligenter  inquireret  argumen- 
tisque  ex  arte  petitis  ad  indagandum  verum  uteretur.  qua  quidem  in 
opera  fieri  non  potuit  quin  non  nulla  occuparet  quae  ego  quoque  pri- 
dem  inveneram,  sed  quo  minus  emitterem  mea  me  peregrinatio  inpe- 
diebat.  nec  tam  pusillo  sum  animo  ut  id  aegre  feram.  verum  idem 
paullum  mirari  me  fateor  quod  quae  publico  usui  tradita  a  me  extant, 
ea  Eichterus  ita  in  rem  suam  convertit  ut  me  auctorem  modo  citaret 
modo  non  citaret.  veluti  p.  3  illius  legis  meminit  qua  adstrictus  Seneca 
in  personarum  mutatione  vocalium  synaloepham  evitavit;  quam  legem 
a  me  solo'  inventam  qua  ille  ratione  fretus  sine  nomine  inventoris 
attulerit  non  intellego  **).     eodemque  loco,  cum  de  veris  tragoediarum 


*)  Obiter  nec  profecto  ut  laudem  Muelleri  inminuam  hic  moneo  eius  coniectu- 
rae  qua  Herc.  alt.  v.  1008  restituendum  duxit  in  libro  de  r.  m.  p.  170  unam  partem 
vindicandam  esse  Bothio,  qui  reponi  voluerit  Sed  en!  reclusas  Tartari  video  fores. 
item  in  eo  quod  Medeae  v.  660  s.  Muellerus  nuper  scribendum  censuit  in  Fleck- 
eiseni  annalium  t.  LXXXVIIII  et  XC,  p.  498,  partim  consentit  cum  Withofio,  qui 
praemet.  p.  204  coniecerat  moriere,  Oileu. 

**)  Ceterum,  ut  id  oblata  occasione  addam,  ego  quidem  (p.  20)  onmia  exempla 
quae  huic  regulae  adversantur  librariorum  vel  editorum  inscitiae  deberi  demonstra- 
veram  duobus  exceptis,  in  Agam.  794  Ag.  Credis  videre  te  Ilium  ?  Cass.  Et  Pria- 
mum  simul,  et  in  Oct.  457  Ner.  Decet  timeri  Caesarem.  Sen.  At  plus  diligi,  quae 
sollicitare  temerarium  iudicabam  et  iudico.  at  Eichterus  plus  sibi  sapere  visus 
priore  loco  et  (p.  19),  altero  al  (p.  3)  delendum  censuit.  ita  haec  quoque  exempla 
facillime  posse  ad  regulam  revocari  mehercule  ne  ego  quidem  non  perspexeram, 
sed  vili  hoc  artificio  uti  aspernatus  eram  propterea  quia  neque  libri  manu  scripti 
ullo  modo  ei  praesidio  sunt  et  illarum  absentia  particularum  orationem  duram  ac 
salebrosam  reddit.  praeterea  duo  haec  declinatae  alibi  licentiae  exempla  reputan- 
dum  est  in  nominibus  propriis  fieri,  unde  satis  excusationis  habere  Luciani  quoque 
Muelleri  sententia  est  in  Fleckeiseni  annal.  LXXXVIIII  et  XC ,  p.  423.  accedit 
quod  alterum  eorum  in  Octavia  invenitur,  cuius  propriam  originem  esse  inter  omnes 
constat.  iam  cum  Richterus  quidem  una  cum  duabus  aliis  fabulis  Agamemnonem 
quoque,  in  qua  alterum  inest  exemplum,  abiudicare  a  Seneca  temptaverit,  permi- 
rum  est  quod  utrumque  temere  removere  quam  ad  augendam  quodam  modo  opinio- 
nis  suae  probabilitatem  adhibere  maluit. 


titulis  exponeret,  Phaedrae  inscriptionem  pro  Hippolyti  ex  optimo 
codice  iam  a  me  restitutam  esse  par  erat  ut  memoraret.  nec  maiore 
iure  Pdchterus  ad  se  vindicavit  quae  paginis  4  et  5  de  vitata  ab  Octa- 
viae  scriptore  longae  vocalis  cum  insequenti  brevi  per  synaloepham 
coniunctione  et  de  eiusdem  poetae  in  metro  anapaestico  licentiis  expo- 
suit.  porro  quae  p.  13  de  Senecae  tragici  cum  philosopho  in  arte 
metrica  consensu  itemque  quae  p.  19  s.  f.  et  p.  20  de  synaloephae  in 
metris  lyricis  condicionibus  et  de  cui  pronominis  mensura  et  de  syni- 
zesi  dicuntur,  ea  omnia  mea  sunt,  videntur  illius.  haec  exempla,  quae 
augeri  poterant  si  necessarium  visum  esset,  in  medium  proferenda  cen- 
sui,  ne  vel  ab  ipso  Eichtero  vel  ab  aliis,  siqui  haec  legant,  iniquius 
quam  verius  iudicasse  dicar.  nec  tamen  hanc  in  adferendo  nomine 
meo  inconstantiam  Eichterum  consulto  et  cogitate  sectatum  arbitror, 
sed  malo  neglegentiae  cuidam  vel  levitati  tribuere ,  qua  in  repetendis 
observationibus  meis  aliquotiens  auctorem  me  memorasse  satis  duxerit. 
eidemque  causae  adscribendum  videtur  quod  semel  bisve,  ubi  mihi 
adversatus  est,  inmutatis  verbis  meis  non  accurate  id  ipsum  quod  ego 
dixeram  reddidit*).  talia  igitur  futuro  tempore  ut  fugiat,  leni  hac 
admonitione  effectum  iri  spero. 

Eodem  ferme  tempore  Maximilianus  Hochius  quoddam  de  metris 
Senecae  opusculum  Halae  ad  Salam  edidit.  eo  litteris  omnino  nihil 
profuit  et  maximum  sibi  ipsi  contraxit  dedecus.  nam  vix  est  credibile 
quantum  et  quam  proterve  meam  commentationem  ubique  depeculatus 
sit:  neque  enim  satis  habuit  observationum  mearum  summas  avertisse, 
verum  etiam  singula  plurima  surripuit  et  adlata  a  me  exempla  vel 
ubi  alia  inveniri  facile  poterant  constanter  adhibuit  et  ordinem  viam- 
que  disputationis  meae  fere  retinuit,  quin  saepe  eo  inpudentiae  pro- 
gressus  est  ut  Latine  a  me  scripta  paene  ad  verbum  nostro  sermone 
exprimeret;  in  quo  negotio  non  raro  ei  ut  homini  omnis  eruditionis 
experti  eidemque  neglegentissimo  accidit  ut  quae  ademerat  perperam 
intellecta  repetendo  depravaret.  sed  turpissimae  huius  fraudis  dissi- 
mulandae  et  occultandae  causa  cum  variis  machinis  mendaciisque  usus 
esset  (veluti  p.  1  s.  rem  tantum  prosodiacam  et  ne  eam  quidem  plenc 
a  me  tractatam,  metricam  vero  intactam  relictam  e^e  aii,  quo  tutius 


*)  Sic  p.  19  quod  me  ilixisse  ait  extra  primam  et  quintam  arsin  senarii  raram 
esse  s)Tialoepham ,  equidem  non  dixeram,  sed  cnon  ita  frcqucntem'  esse.  ceteruni 
asseveranti  ei  multo  saepius  eam  in  quarta  arai  invcniri  quam  in  prima  liibenter 
credo;  nequc  enim  ego,  ut  ille,  cuncta  in  omnibus  fabulis  copulatarum  vocalium 
exempla  dinumeraveram. 

scilicet  hanc  partem  subduceret) ,  tum  pauca  de  suo  intermiscuit ,  sed 
ea  aut  volgaria  aut  inepta  aut  puerilibus  etiam  insignia  lapsibus. 

Restat  de  Rudolpho  Peipero  ut  dicam,  qui  observatorum  in  Sene- 
cae  tragoediis  libellum  anno  MDCCCLXIII  Vratislaviae  publicavit.  hic 
quanto  viliorem  operam  ipse  praestitit,  tanto  insolentius  cum  in  alios 
tum  in  me  invectus  est.  et  illud  quiclem  socordiae  magis  quam  male- 
volentiae  tribuerim,  quod  etsi  meam  dissertationem  novit  eamque  in- 
terdum  memorat  interdum  tacitus  sequitur  nec  quo  ea  anno  emissa 
sit  ullo  moclo  ignorat  (adfert  enim  p.  4),  tamen  ipso  scriptionis  exor- 
dio  confidenter  adfirmavit  ante  Muellerum  extitisse  neminem  qui  in 
metricis  Senecae  rationibus  aliquid  poneret  studii.  sed  insigne  iclem 
mox  (p.  4)  arrogantiae  et  vanitatis  specimen  dedit,  ubi  de  versibus 
sapphicis  disputaturus  sive  potius,  ut  iam  iam  adparebit,  nugaturus 
supersedere  se  posse  labore  ait  meam  de  hoc  genere  sententiam  refel- 
lendi,  quam  logicis  legibus  prorsus  neglectis'  corruptis  maxime  Aga- 
memnonis  Oedipique  versibus  fulcire  conatus  sim.  quod  iudicium  quam 
verum  sit  paullo  accuratius  nunc  examinemus.  igitur  ego  (p.  71  s.) 
Senecam  paucis  hendecasyllabis  hoc  sibi  inclulsisse  contenderam,  ut 
aut  epitriti  secundi  partem  posteriorem  in  dactylum  solveret  aut  clacty- 
lum  qui  epitritum  excipit  in  spondeum  contraheret;  et  quamquam 
dactyli  quiclem  insolentiam  celeriter  pronuntiando  fpaullulum  obscu- 
rari'  posse  non  negabam  (Peiperus  enim  cum  me  concessisse  dicit  in 
raliquot,  versibus  pronuntiando  rmetricum  vitium  exaequari  atque 
mitigari,  posse,  mala  fide  mihi  obtrudit  quod  numquam  me  clixisse 
scio),  tamen,  cum  fuisse  viderem  qui  in  Phaedrae  versibus  286  et  288, 
ut  eos  ad  regulam  revocarent,  Hesperias  et  Parrhasiae  ternis  syllabis 
longis  elata  esse  dicerent,  tali  commento  iam  propterea  abstinendum 
esse  monui,  quia  hoc  a  synizesi  remedium  non  cunctis  eius  generis 
exemplis  liceret  adhibere  eoque  partem  tantum  eorum  tueri  nihil  atti- 
neret.  nam,  alia  ut  mittam,  quis,  quaeso,  homo  sana  mente  praeditus 
in  Med.  v.  636  Sumere  imiumeras  solitum  figuras  aut  in  Troad.  v.  1051 
Troia  qua  iaceat  regione  monstrans  vocem  quae  est  innumeras  tribus, 
iaceat  duabus  longis  syllabis  dici  posse  sibi  persuaclebit?  et  de  priore 
quidem  horum  exemplorum  ipse  Peiperus  (p.  7)  valde  dubitare  se  con- 
fitetur,  quia  tale  synizesis  genus  tragico  vix  dignum  videatur:  nam 
plane  inauditum  esse  iste  quidem  nescit.  contra  alteri  formae  quae 
est  iaceat  spondiacam  mensuram  idem  sine  scrupulo  tribuit  (p.  6)  et, 
quasi  unum  monstruosum  commentum  protulisse  non  satis  sit,  addit 
Med,  v,  778  qui  virus  Herculeum  bibit  in  illo  Herculeum  eandem  syni- 
zesin  fieri.     itaque  quod  antea  nesciebamus  omnes,  icl  nunc  homo  hic 


litteratissimus  liberaliter  uos  docuit,  e  vocalis  cum  alia  per  synecpho- 
nesin  coniunctione  produci  posse  antecedentem  Lrevem  syllabam.  non 
magis  sapit  Peiperus  cum  (p.  4)  Phaedr.  287  Si  rjua  ferventl  subiccta 
cancrost,  ne  spondei  pro  dactylo  positi  licentiam  concedat,  subiecta 
quattuor  syllabis  efferendum  dicit;  ad  quam  falsissimam  pronuntiatio- 
nem  probandam  septem  hexametros  Ovidii,  qui  rectissime  et  sine  ulla 
difficultate  procedunt,  j)lane  ridicule  adhibuit.  sed  hoc  quidem  com- 
mentum  non  est  cur  longius  persequar,  quoniam  ipse  nuper  Peiperus 
in  Muetzellii  annal.  XVIII,  p.  331  rmagnum  errorem'  in  ea  re  sese 
commisisse  concessit.  satis  ingenue,  fateor!  sed  quid  de  homine  iudi- 
cabis  qui  cum  alios,  quia  ineptire  cum  eo  noluissent,  petulantissime 
insectatus  sit,  agnito  postea  proprio  lapsu  ne  verbo  quidem  de  iniuria 
illis  inlata  se  excuset?  verum,  ut  hoc  missum  faciamus,  quod  decoris 
est  non  omnibus  insiti,  quamvis  probe  Peiperus  opinionis  antea  a  se 
prolatae  perversitatem  perspexerit,  satis  contumaciter  dactyli  in  spon- 
deum  contractionem  negare  pergit  habetque  quo  modo  ex  hac  difficul- 
tate  se  expediat.  nempe  nunc  istum  Phaedrae  versum  tam  sibi  mole- 
stum  una  cum  duobus  qui  proxime  secuntur  (quorum  prior  ex  eis  est 
qui  solutum  habent  spondeum)  ut  ab  interpolatione  ortos  prorsus  deleri 
volt.  etenim,  ut  id  data  occasione  strictim  attingam,  quando  Peiperus 
nescio  qui  etiam  in  hunc  errorem  incidit,  ut  pleraque  Senecae  cantica 
strophis  primitus  conposita  fuisse  sibi  persuaderet,  vix  dici  potest  quan- 
tum  cum  in  isto  observatorum  libello  tum  in  Muetzellii  annalibus 
(XVIII,  p.  247  ss.  et  p.  328  ss.)  misero  poetae  insultaverit.  namque 
non  reperta  in  ipsis  carminibus  qualem  temere  animo  confinxerat  aequa- 
bilitate  strophica  per  vim  efficere  eam  ausus  est  versuum  et  eiciendo- 
rum  et  transponendorum  statuendarumque  lacunarum  ubique  parabili 
auxilio*).     sed  ut  revertar  ad  id  unde  degressus  sum,   quoniam   illis 


*)  Huius  opinionis  pravitate  nuperrime  etiam  Richterum,  qui  dissertatione  supra 
commemorata  non  carere  se  sobrio  iudicio  ostendisset,  quasi  quadana  contagione 
infectum  omninoque  ad  Peiperi  ineptias  revolutum  esse  non  sine  miratione  ex  cis 
cognovi  quae  anno  praegresso  in  museo  Rhenano  (XVIIII,  p.  3G0  ss.  et  521  ss.)  ex- 
posuit.  ubi  et  in  corruptissimam  illius  de  synizcsi  ct  dihaeresi  scntentiam  discessit 
et  de  reliquis  eius  commentis  plerisque  omnibus  sese  consentire  cum  verbis  fassus 
est,  tum  acmulatione  conprobavit,  qua  plus  dicendus  est  nocuisse  poetae  quam  pri- 
mum  de  co  scribens  profucrat.  et  iam  illa  quac  idem  uno  anno  ante  in  eiusdem 
mus.  Rhen.  t.  XVIII,  p.  29  ss.  sinc  stropharum  indagandarum  studio  dc  transposi- 
tis  et  interpolatis  in  Senccae  tragoediis  vcrsibus  commentatus  est,  eum  ab  omni 
cautionc  circumspcctoque  iudicio  dcsuefactum  cssc  docuere.  nec  semel  tantuni  vl 
accidit  ut  quac  nulla  omnino  difficultate  inpcdita  sunt  aut  ab  indole  ingcnioque 
poctac  cxplicatum  habcnt  cx  orationis  serie    cxpcllerct,    quia  parum  perceperat 


quae  denuo  supra  attuli  exemplis  utramque  licentiam  videbam  certis- 
simam  esse  (et  ne  unum  quidem  eorum  ab  Oedipi  vel  Agamemnonis 
istis  carminibus  petitum  est  quorum  adhuc  obscuram  condicionem 
Peiperus  opposuit),  eidem  numero  non  dubitavi  tres  alios  e  Troasin 
hendecasyllabos  adgregare,  e  quibus  priores  duo  ita  sunt  facti  ut,  si 
tertio  loco  spondeum  pro  dactylo  positum  esse  negaveris,  nomen  sub- 
stantivum  Troiae  cliductis  syllabis  debebis  pronuntiare,  id  quod  con- 
stanti  omnium  poetarum  mori  adversatur,  ut  Lucianum  Muellerum 
quem  ad  moclum  de  multis  aliis  rebus,  sic  de  ea  quoque  mecum  con- 
sentientem  habeam  (cle  r.  m.  p.  164).  tertio  autem  versu ,  qui  est 
Troad.  852  Mittat  et  donet  cuicumque  terrae,  quamquam  spondeum 
statuere  per  se  non  necessarium  est,  tamen  ut  hoc  facerem  satis  gravis 
inpellebat  causa.  quae  qualis  fuerit  iam  ita  exponam  ut  idem  Peipe- 
rum  aut  neglegentissime  scriptionem  meam  percurrisse  aut  veritati 
parum  consuluisse  demonstrem.  quid  enim?  me  contendisse  ait  (p.  5) 
cui  semper  monosyllabum  esse;  quod  si  dixissem,  certe  acl  Senecae 
tantum  consuetuclinem  rettulissem,  ut  bisyllabam  illius  pronominis 
pronuntiationem  in  aliquot  luvenalis  Martialisque  versibus  a  Muellero 
(p.  270)  adlatis  subabsurde  mihi  Peiperus  opposuerit.  at  ego  quidem 
cum  contracta  forma  uti  solere  Senecam  observarem  (p.  13),  Agamem- 
nonis  tamen  versum  146  excepi,  Cui  ultima  est  fortuna,  ubi  quicum- 
que  Peiperi  nugas  aversabitur  (is  enim  hic  hiatui  locum  concedit, 
cuius  et  alibi  satis  fortis  defensor  est),  distractas  vocales  necessario 
adgiioscendas  esse  censebit.  sed  quia  hoc  loco  i  vocalis  per  synaloe- 
pham  obscurata  est  nec  omnino  certum  in  his  tragoediis  formae  bibre- 
vis  exemplum  extat,  ne  cuicumque  quidem  illo  Troadum  versu  persua- 
dere  mihi  poteram  correpta  i  littera  quattuor  syllabis  elatum  esse 
malebamque  ibi  quoque  metricam  licentiam  eam  statuere  quam  a 
Seneca  prorsus  declinatam  non  esse  alia  eaque  certissima  exempla 
docerent.     iam  quo  iure  Peiperus  legum  logicarum  neglectionem  mihi 


ceterum  falsam  istam  de  strophica  conpositione  canticorum  Senecae  opinionem-  Pei- 
perus  Richterusque  ne  primi  quidem  fuere  qui  protulerint,  sed  praeiverat  Antonius 
Goebelius,  qui  in  quaestionibus  Horatianis  Muetzellii  annalium  tomo  XVI  insertis 
inde  a  p.  737  ad  nostrum  quoque  tragicum  deiatus  huius  carmina  asclepiadea  qui- 
dem  et  glyconea  strophis  quaternorum  versuum  omnia  conprehendi  conatus  est 
demonstrare;  quo  in  conatu  praepostero  fieri  non  potuit  quin  permultos  versus  sibi 
incommodos  ut  ab  interpolatorum  officina  profectos  excideret.  cui  cum  audaciam 
vel  libidinem  Peiperus  et  Richterus  exprobrant,  recte  quidem  faciunt;  sed  eidem 
hoc  iudicio  de  semet  ipsis  sententiam  tulere,  quorum  in  ea  re  temeritas  non  multo 
sane  minor  est 


opprobraverit  vel  quali  ideni  fide  corruptos  potissimum  vcrsus  ad  pro- 
bandam  sententiam  meam  me  adhibuisse  dixerit,  satis  superque  expo- 
sui,  et  ita  quidem  exposui  ut  hunc  hominem ,  qui  studia  aliorum  taia 
superbe  damnare  consuevit,  aliena  venia  ipsum  vel  maxime  egere  nec 
ea  aut  eruditione  aut  sanitate  iudicii  esse  convicerim  quibus  ad  artem 
criticam  in  scriptis  veterum  exercendam  necessario  opus  est.  possum 
alia  adferre  plurima  unde  quam  futilis  sit  quantisque  referta  vitiis 
Peiperi  opera  multo  etiam  melius  cognoscatur;  possum  eum  coarguero 
ne  elementis  quidem  litterarum  satis  inbutum  esse  inque  scribendo 
Latine  (si  ita  dici  potest)  saepius  peccata  grammatica  admisisse  vix 
ac  ne  vix  quidem  pueris  (exceptis  eis  quos  ipse  linguam  Latinam  docetj 
ignoscenda.  verum  haec  persequi  et  ab  hoc  loco  alienum  est  et  omnino 
inutile,  praesertim  cum  nuper  Luc.  Muellerus  Peiperianam  operam  sic 
uti  par  est  in  Fleckeiseni  annalibus  castigaverit.  et  iam  mihi  ad  id 
veniendum  sentio  quod  supra  promisi  me  praestiturum  esse. 


Herc.  prioris  inde  a  v.  19  optimus  codex  Florentinus  et  qui  huic 
bonitate  proximus  est  Melisseus  omnesque  omnino  antiquiores  libri 
haec  habent  adversante  partim  metro,  Sed  vetera  sero  querimur.  una 
me  dira  ac  fera  Thebana  nnribus  sparsa  tellus  impiis  Quoties  novercam 
fecitl  itaque,  ut  constaret  primus  versus,  adverbium  sero  cuncti  a 
temporibus  Lipsii  cditores  omiserunt,  quamquam  I.  F.  Gronovius  ma- 
lebat  inducto  vetera  vocabulo  sic  legere,  Sed  sera  querimur.  verum 
nec  hoc  neque  illud  quod  in  editionibus  extat  sententiam  praebet  se- 
quentibus  verbis  consentaneam.  enumeratis  enim  Iovis  pelicibus  filiis- 
que  nothis  ab  illo  in  caelum  receptis  Iuno  magis  etiam  indignabunda 
sic  pergit  ut  a  solis  feminis  Thebanis  totiens  iam  novercam  se  factam 
esse  queratur.  at  tamen  haec  quoque  vetera  aut,  si  hoc  malis,  sera 
mala  sunt,  quae  removeri  nequeunt.  itaque  cum  neutrius  horum  ad- 
iectivorum  nostro  loco  ea  vis  sit  quae  ad  augendum  insequentium 
verborum  pondus  esse  debeat,  aliud  a  poeta  positum  fuisse,  quo  signi- 
ticasset  regina  iniurias  acl  id  a  se  memoratas  leves  esse,  si  eis  conpa- 
rarentur  quas  una  Thebanorum  terra  sibi  intulisset,  vehementer  suspi- 
cor  vel  potius  confido.  quod  vocabulum  quale  fuerit  difticile  est  diiu- 
dicare.  tamen  perquam  probabile  mihi  est  Senecam  seripsisse  Sed 
VAJSA  querimur.  simillima  ratione  infra  (v.  63)  eadem  Iuno  levia 
sed  nimium  queror.  ceterum  timcre  vana  dixit  poeta  Ocdip.  801  et 
Herc.  alt.  1151,  vana  puuire  Thaed.  1194,  quo  loco  id  de  quo  agimilS 
vocabulum  a  Gronovio  e  Florentino  Delrkmisque  libris  rectissinie  resti- 

tutum  est:  antea  illic  legebatur  falsa.  itaque  nostro  quoque  loco  fieri 
potuit  ut  librarii,  cum  quid  sibi  vellet  vana  non  satis  intellexissent, 
pro  eo  alii  vetera  alii  sero  ponerent. 

V.  159  ss.  Haec  innoeuae  quibus  est  vitae  tranquilla  quies  et  laeta 
suo  parvoque  domus,  spes  et  in  agris.  turbine  wagno  spes  sollicitae 
urbibus  errant  trepidique  meius.  hunc  locum  ante  hos  quattuor  annos 
(de  emend.  S.  tr.  p.  62  s.)  ipsa  optimorum  librorum  *)  satis  expressa 
vestigia  secutus  persanasse  mihi  videor  scribendo,  Haec  innocuae  qui- 
bus  est  vitae  tranquilla  quies  et  laeta  suo  parvoque  domus.  spes  1N 
MANES  urbibus  errant  trepidique  metus.  nec  quae  tum  ad  emenda- 
tionem  hanc  confirmandam  protuli  nunc  repetere  in  animo  est,  sed 
quaedam  addam  illo  tempore,  cum  in  satis  ampla  materia  summae 
brevitati  studerem,  a  me  sciente  praetermissa.  igitur  insequentes 
versus,  quibus  vitae  urbanae  turba  uberius  describitur,  invento  meo 
maxime  favere  patet,  aptissimeque  haec  potissimum  verba  (v.  169  ss.), 
lllum  populi  favor  aitonitum  fluctuque  magis  mobile  volgus  aura  tumi- 
dum  tollit  inani,  ad  spes  inmanes  referuntur.  licet  praeterea,  quam- 
quam  in  sententia  tam  plana  vix  necessarium  videtur,  locum  hunc 
Salustii  conferre,  quo  Catilinae  natura  adumbratur  (V  5),  Vastus  ani- 
mus  immoderata  incredibilia  nimis  alta  semper  cupiebat.  ceterum  ista 
verba  turbine  magno  spes  sollicitae  ut  certissimum  est  subditicia  esse 
ita  venire  ab  homine  videntur  haud  ignaro  orationis  Senecae,  qui  sollU 
citas  curas  coniunxit  Thy.  921  et  Oedip.  981,  et  sollicitum  aurum 
Phaed.  518. 

Sed  a  falsa  illa  lectione  quae  est  spes  et  in  agris  occasio  mihi 
offertur  de  Senecae  in  conlocandis  particulis  copulativis  consuetudine 
paucis  exponendi.  etenim  post  suptilem  Mauricii  Hauptii  in  observ. 
criticis  (p.  32  ss.)  disputationem  nemo  erit  qui  ignoret  coniunctionum 
harum  traiectionem  neque  omnibus  poetis  Latinis  probatam  nec  ab 
eis  qui  prorsus  declinare  eam  nollent  temere  et  ut  nulla  omnino  cau- 
tio  adpareret  admissam  esse.  quae  cum  ignota  fuisset  antiquioribus, 
ab  eis  demum  qui  Augusti  aetate  vixere  usu  recepta  est,  nisi  quod 
et  traiecti  duo  exempla  iam  inter  Varronis  Atacini  fragmenta  inve- 
niuntur,  ut  Luc.  Muellerus  nuper  animadvertit  (de  r.  m.  p.  40).  nam 
Lucretio  quod  quinque  exemplis  eam  licentiam  attribuit  Hauptius 
(p.  47),  in  eo  se  cum  ceteris  errasse  post  Lachmanni  operam  ipse  sibi 


*)  Cum  his  non  nullos  insuper  minoris  pretii  libros  ex  parte  consentire  memo- 
ravi.  addendus  est  nunc  Turonensis  alter,  qui  teste  Wollenbergio  (in  Muetzellii 
^nn.  XV,  p.  194)  v.  161  praebet  iam  spes  magis. 


persuasit.  igitur  Seneca  copulativam  et  particulam  a  proprio  suo  loco 
removit  bis  in  Herc.  priore,  v.  843  Crescere  et  somnos  cupiens  quietos 
Libra  Phoebeos  tenet  aequa  currus,  et  v.  854  Matris  et  nomen.  in  Thyeste 
semel  v.  1008  sustines  tantum  nefas  Gestare  tellus?  non  ad  infernam 
Styga  Te  nosque  mergis?  rupta  et  ingenti  via  Ad  chaos  inane  regna 
cum  rege  abripis?  neque  enim  dubium  quin  rupta  casu  recto  dictum 
sit  et  ad  tellus  referendum;  quod  omnino  non  adnotandum  censerem 
nisi  Bothium  viderem  satis  inconsiderate  id  verbum  cum  voce  quae 
est  via  coniunxisse.  ceterum,  quoniam  disputatio  semel  in  hunc  locum 
incidit,  non  possum  quin  eum  a  manifesta  quadam  corruptela  liberem, 
quae  quod  usque  adhuc  omnes  ad  unum  criticos  fugit  vehementer 
miror.  nam  rectissime  quidem  Thyestes  terrae  hiatu  una  cum  fratre 
hauriri  et  ad  ima  deduci  concupiscit.  at  quis  est  qui  non  videat  plane 
absurda  et  ne  a  summo  quidem  verborum  tumore  explicanda  esse  haec, 
non  ad  infernam  Styga  Te  nosque  mergis,  quasi  ipsam  quoque  terram 
ad  inferos,  terrae  scilicet  partem,  devolvi  Thyestes  velit?  itaque  missis 
his  ineptiis,  quas  a  Seneca  profectas  non  esse  vel  reliqua  tota  oratio 
docet  (vide  v.  1015),  trium  litterarum  additione  verba  poetae  sic  redin- 
tegrabimus,  non  ad  infernam  Styga  TENEBRASQVE  mergis?  ad 
mergendi  verbum  e  praegressis  intellegendum  est  tantum  nefas.  tene- 
brarum  mentio  cum  Stygis  coniuncta  etiam  alibi  apud  nostrum  repe- 
ritur,  Agam.  493  s.,  Phaed.  93  s.  sed  ut  ad  institutam  disputationem 
revertamur,  in  Phoenissis  nullum  omnino  traiecti  et  exemplum  extaret 
nisi  v.  137  pro  Ac  sibi  nepotes  Florentinus  hoc  testaretur,  Sibi  et  nepo- 
tes,  quod  an  recipiendum  sit  dubito ;  recepit  autem  Badenus,  ita  tamen 
ut  falso  putaret  et  hic  pro  etiam  dictum  esse.  in  Phaedra  duo  exem- 
pla  inveni,  v.  434  stirpis  et  geminae  iugum,  et  474  Solis  et  aer  pervius 
ventis.  porro  in  Oedipo  tribus  locis  copulativum  et  post  id  vocabulum 
cui  praemittendum  erat  conlocatum  esse  credo,  v.  116  Figere  et  mundo 
tua  signa  primo,  v.  483  sacer  et  Cithaeron,  v.  895  Certat  et  veras  aves 
Vincere.  nam  versibus  565  566  617  651  et  pro  etiam  positum  esse 
adparet,  et  quae  incle  a  v.  911  in  Florentino  aliisque  libris  leguntur, 
Sed  quid  hoc?  postes  sonant,  Maestus  et  famulus  manu  Regius  quassat 
caput,  ea  non  recte  se  habere  inter  omnes  constat.  itaque  Badenus 
sic  scripsit,  Moestus  it  famulus  manu  Regius  quassans  caput,  participio 
quassans  e  libris  scriptis  et  veteribus  inpressis  adsumpto.  sed  milii 
quidem  cohibenti  in  praesens  de  reliquis  iudicium  hoc  tamen  certum 
videtur  pro  maestus  et  poetam  dedisse  maestus  EN,  hocque  a  Bothio 
in  editione  anni  MDCCCXVIIII  restitutum  video,  postea  id  ab  eodem 
rursus  inprobatum.    item  Phaed.  826  en  in  et  vel  itt  corruperant  libra- 


rii.  in  Troasin  e£  quater  traiectum  est,  v.  382  Quiilquid  sol  oriens, 
quidquid  et  occidens  Novit,  v.  405  limen  et  obsidens  Custos,  v.  473 
nomen  et  patriae  suum  Phrygibusque  reddas,  v.  849  lovis  et  coronis 
Elida  claram.  in  Medea  semel,  v.  673  saepe  et  aggressam  deos.  item 
semel  in  Agam;,  v.  807  supplice  et  fibra  colam.  denique  in  Herc.  alt. 
copulativi  et  traiectio  certa  est  v.  1950  Puppis  et  infernae;  deinde 
v.  562,  ubi  plerique  legunt  solus  evince  Heradem,  Florentini  auctoritas 
nobis  hoc  commendat,  solus  et  vince  Herculem,  idque  receptum  est  a 
Bothio.  idem  liber  v.  1030,  qui  volgo  ita  fertur,  Inhibenda  tamen  est. 
pergam  et  eripiam  scelus,  hoc  testatur,  verum  et  eripiam  scelus.  quod 
Bothio  et  Badeno  tantum  adrisit  ut  in  seriem  orationis  recipere  non 
dubitarent.  neque  ego  contra  sententiam  quod  proferam  quicquam 
habeo,  quae  non  solum  recta,  sed  etiam  elegans  est.  nam,  ut  probe 
iam  Bothius  intellexit,  verum  scelus  vocatur  ab  Hyllo  quod  sciens  Deia- 
nira  admissura  est  vim  vitae  suae  adferendo,  cum  Herculem  nesciens 
occiderit  (confer  v.  983,  ubi  filius  error  a  culpa  vacat).  est  autem 
locus  quidam  in  Herc.  priore,  quem  ad  explanandam  magis  etiam 
hanc  sententiam  aptissime  adhibebimus:  ubi  cum  Hercules  agnito 
facinore  quod  divino  correptus  furore  patraverat  mortem  sibimet  ipse 
consciscere  paratus  sit,  Amphitruo  ut  filium  ab  hoc  proposito  abducat 
(v.  1300)  Ecce,  inquit,  iam  facies  scelus  volens  sciensque  (vide  etiam 
v.  1313).  nec  absimilia  sunt  illa  in  Phoenissis  inde  a  v.  451  error  invitos 
adhuc  Fecit  nocentes.  omne  fortunae  fuit  Peccantis  in  nos  crimen.  hoc 
primum  nefas  Inter  scienles  geritur.  denique  verum  scelus  poeta  dixit 
etiam  Phaed.  1210.  haec  attuli  ut  demonstrarem  non  obtemperan- 
dum  esse  Luc.  Muellero  nostro  loco  verum  in  serum  mutanti  (d.  r.  m. 
p.  170).  at  tamen  grammatica  ratio  qua  verba  verum  et  eripiam  sce- 
lus  praecedentibus  adnectuntur  vel  maxime  inprobanda  est;  in  qua 
etiam  I.  F.  Gronovius  offendisse  videtur,  sed  non  prospere  ei  hic  cessit 
emendandi  negotium.  scribendum  est  sine  ulla  dubitatione  verum  VT 
eripiam  scelus. 

Iam  cuncta,  nisiquid  nos  fugit,  in  Senecae  tragoediis  exempla 
quibus  copulativum  et  traiectum  est  enumeravimus.  ita  autem  semper 
traiectum  est  ut  post  unum  tantum  modo  vocabulum,  non  post  plura, 
conlocaretur.  itaque  vel  hinc  reiectaneum  est  quod  Gronovius  in 
Phaed.  768  forte  scribendum  putavit  Languescunt  folio  et  lilia  pallido. 
sed  vel  post  unum  vocabulum  tam  raro  pro  tot  versibus  hanc  parti- 
culam  a  Seneca  traiectam  esse  vidimus,  ut  exemplorum  paucitatem 
adaugere  coniectando  perquam  lubricum  videatur.  nec  L.  Muellero 
(cl.  r.  m.   p.  128)  adsentior  in  Agam.   819  et  824    numeri  gratia  et 


II 

medium  interpouenti  hisce,  retulit  pedem  et  sensit  ortus;  quae  si  qui- 
dem  inmutari  paullulum  a  metro  necesse  fuerit,  alia  id  ratione  debe- 
bit  fieri.  et  priore  certe  loco  amplecti  licet  quod  teste  ipso  Muellero 
in  mus.  Khen.  XVII,  p.  200  liber  Turonensis  praebet,  retulitque.  idem 
Muellerus  (d.  r.  m.  p.  149)  Herc.  alt.  1199  Ditis  evici  moras  eiusdem 
particulae  traiectionem  poetae  attribuit  scribendo  Ditis  et  rupi  moras. 
hoc  enim  sub  corrupta  Florentini  scriptura  lucis  erui  moras  delitescere 
arbitratur.  et  sane  elegans  et  dictioni  Senecae  conveniens  haec  con- 
iectura  est,  ad  quam  probandam  Muellerus  addere  poterat  Troad.  681 
rumpe  fatorum  moras,  iteni  Med.  54  et  Phaed.  1101.  verum  enim 
vero  cum  deteriores  libri  illo  loco  Ditis  rectissime  conservaverint ,  pro 
quo  in  membrana  optima  mendose  legitur  lucis,  cur  non  ab  eisdem 
etiam  sequentem  vocem  aeque  fideliter  traditam  esse  putabimus?  certe 
lectio  volgata  unde  defendatur  habet  Herc.  prior.  v.  558  Evincas  uli- 
nam  iura  ferae  Stijgis. 

Sequitur  ut  de  atque  et  ac  particulis  videamus.  in  quibus  traicien- 
dis  multo  maiorem  omnium  fere  poetarum  cautionem  fuisse  scimus, 
ita  ut  Vergilius,  qui  quiclem  et  haud  ita  raro  conlocasset  licentius, 
illis  contra  praeter  prosae  orationis  consuetudinem  ponendis  plane  ab- 
stineret.  itaque  ad  modum  memorabile  est,  cum  ac  omnino  numquam 
in  Senecae  tragoediis  insolenter  conlocatum  sit,  atque  particulae  tra- 
iectioni  a  reliquis  fabulis  omnibus  alienae  semel  locum  concessum  esse 
in  Agamemnonis  v.  418  refugit  loqui  Mens  aegra  tantis  atque  inhor- 
rescit  malis.  nam  Herc.  prior.  v.  268  e  corrupta  librorum  scriptura 
iam  pridem  Daniel  Heinsius  verum  restituit,  acl  eiusque  emendationem 
alioqui  certissimam  proxime  acceclere  video  quod  in  libro  Turonensi 
priore  extare  nuper  Wollenbergius  rettulit  in  Muetzellii  ann.  XV,  ]).  191. 
quocl  si  hoc  perspectum  habuisset  in  rem  suam  convertere  profecto 
potuit  qui  Agamemnonem  una  cum  Oedipo  et  Herc.  altero  a  Seneca 
abiudicare  ante  hos  duos  annos  conatus  est.  etenim  ab  eis  quoque 
versibus  quos  apocolocyntosi  et  scriptis  philosophicis  passim  Seneca 
inseruit  constanter  ista  licentia  exclusa  est.  quid  quod  ne  et  quidem 
illic  umquam  traicitur?  nisi  quod  inter  epigrammata  quae  philosoplii 
nomine  circumferuntur  sextum  unum  (v.  5)  huius  particulae  post  unum 
vocabulum  traiectae  exemplum  exhibet,  nonum  duo  (v.  8  et  12). 

Iam  vero  de  Octaviae  scriptore  si  quaerimus,  hunc  in  ca  quoque 
re  longe  a  Seneca  diversum  deprehendimus.  nam  primum  et  nepe  is 
licentius  conlocavit,  et  quidem  post  unum  vocabulum  versibus  -4.i  (ubi 
certissima  est  Lipsii  emendatio)  256  829  387  478  516  (sive  liic  vol- 
gatam   lectionem   rctines  sivc  conprobas  I.  F.  Gronovii   coniectanun) 

558  600.  non  huc  refero  v.  919  fugerem  luctus  ablata  meos  penna 
volucri  procul  et  coetus  hominum  tristes,  ubi  cur  procul  plerique  cum 
sequentibus  vocabulis  coniunxerint  non  perspicio:  pertinet  enim  ad 
praegressa  quoque.  post  duo  vocabula  copulativum  et  conlocatum  est 
v.  418  saevas  mox  et  armavit  manus,  post  tria  v.  688  petat  infelix  mox 
et  flammis  telisque  feri  principis  aulam,  vel  potius  petat  infestis  mox 
et  flammis,  quae  est  H.  Grotii  coniectura  et  I.  F.  Gronovio  et  Bothio 
et  mihi  probata.  deinde  atgue  particula  quater  ab  eodem  poeta  post 
id  vocabulum  cui  praemittenda  erat  posita  est,  v.  110  iungere  atque 
hosti  oscula,  item  versibus  165  474  561.  idem  denique  encliticam 
quoque  paullo  insolentius  non  primo,  sed  secundo  vocabulo  adnexuit 
v.  361  ereptam  pelagoque  dolet,  ubi  quod  Fr.  Eitterus  de  coniectura 
scripsit  ereptam  pelago  atque,  id  non  modo  non  necessarium  est,  sed 
ne  ferri  quidem  potest  et  propter  aliam  quandam  causam  olim  (de 
em.  S.  tr.  p.  28)  a  me  expositam  et  quia  atque  ab  hoc  poeta  traicitur 
quidem,  sed  post  unum  tantum  vocabulum.  neque  etiam  dubito  quin 
huic  exemplo  alterum  addendum  sit  v.  153,  quo  cum  legeretur  Capax- 
que  scelerum,  L.  Muellerus  (d.  r.  m.  p.  318)  propter  sat  gravem  cau- 
sam  in  legibus  prosodiacis  positam  et  libri  insuper  Turonensis  nisus 
vestigiis  reposuit  quod  ab  huius  poetae  consuetudine  minime  abhorrere 
ipse  probe  intellexerat,  Scelerum  capaxque.  at  contra  in  Senecae  tra- 
goediis  cum  haec  encliticae  traiectio  nusquam  locum  habeat,  non  probo 
quae  idem  Muellerus  nuper  in  Fleckeiseni  ann.  LXXXVIIII  et  XC, 
p.  416  et  483  proposuit  aliunde  quoque,  ut  mihi  quidem  videtur,  pa- 
rum  credibilia,  ut  Thyest.  396  scriberetur  nullis  notaque  coetibus  pro 
volgata  lectione  nullis  nota  Quiritibus,  quam  retinendam  censeo,  et 
Troadum  mancus  a  metro  versus  401  Quo  non  nata  iacent  hoc  modo 
ut  conpleretur,  non  orituraque.  restat  ut  praetextae  auctorem  duobus 
locis  disiunctivum  nec  ab  initio  enuntiati  nimium  quantum  removisse 
dicam,  v.  609  sanguine  extinxi  meo  Nec  odia  gnati,  et  v.  402  cingere 
assuerant  suas  Muris  nec  urbes. 

Iam  quoniam  ipsi  mihi  quasi  inopinatum  accidit  ut  in  suptiliorem 
quandam  quaestionem  grammaticam  inciderem,  e  qua  tamen  ad  ora- 
tionem  poetae  plenius  cognoscendam  et  ad  munus  criticum  in  eius 
fabulis  administrandum  aliquis  certe  redundasse  fructus  videtur ,  haud 
ab  re  duco  eiusdem  generis  non  nulla,  sed  paucissima,  adiungere.  et 
cum  de  traiciendarum  coniunctionum  copulativarum  ratione  modo  ex- 
posuerim,  apte  nunc  ita  pergam  ut  aliam  quandam  in  his  tragoediis 
passim  obviam  verborum  traiectionem  eamque  a  volgari  consuetudine 
plane  diversam  disputando  persequar.    fieri  autem  ea  in  coniunctioni- 

bus  quibusdam  aclsolet  quibus  notio  notioni  aut  opponitur  aut  conpa- 
ratur.  sic  in  Agamemnone  Clytemestra  cum  per  Eurybatem  certior 
facta  sit  coniugem  Troia  reversuni  iam  iam  adventurum  esse,  simulata 
ob  hunc  nuntium  laetitia  haec  dicit  (v.  402  s.),  Sacris  colamus  pro- 
sperum  tandem  diem  Et  si  propitios,  attamen  lentos  deos,  ubi  cogi- 
tandi  leges  sic  potius  dici  iubebant,  si  lentos,  attamen  propitios  deos. 
sententia  enim  manifesto  haece  est ,  Pagendae  sunt  deis  gratiae ,  qui 
quamvis  tardi  fuerint  in  precibus  nostris  exaudiendis,  tamen  tandem 
aliquando  nobis  se  praestiterunt  propitios'.  eodem  modo  naturalis 
verborum  ordo  invertitur  Herc.  prior.  622,  ubi  Amphitruo  Herculem 
ab  inferis  reducem  his  verbis  adloquitur,  O  gnate,  certa,  at  sera  The- 
barum  salus!  nam  at  pro  et  a  Bothio  de  nescio  cuius  coniectura  (de 
Grutero  enim,  quem  ille  cum  Iacobo  Gronovio  auctorem  eius  nominat, 
dubito)  rectissime  restitutum  est.  dicendum  autem  fuisse  adparet,  si 
sententiam  respicimus ,  sera  quidem ,  at  certa  Thebarum  salus  vel  etsi 
sera,  tamen  certa.  porro  in  eiusdem  fabulae  v.  974  s.  idem  Amphi- 
truo  eundem  filium,  in  quo  iam  signa  furoris  cernuntur,  ita  adpellat, 
pectoris  sani  parum,  Magni  tamen  compesce  dementem  impetum,  pro 
pectoris  magni  quidem ,  tamen  parum  sani.  denique  Thyest.  205  s., 
cum  satelles  Atreum  ad  ulciscendas  crudeliter  fratris  iniurias  pronuni 
interrogaverit,  an  nihil  eum  terreret  adversa  populi  fama,  ei  respondet 
rex,  maximum  hoc  regni  bonumst ,  Quod  facta  domini  cogitur  populus 
sui  Tam  ferre  quam  laudare ,  quo  loco  cum  qui  poetae  consuetudinem 
ignorarent  temere  posuissent  quod  in  alio  scriptore  recte  se  haberet, 
Quam  ferre  tam  laudare,  vera  Senecae  manus  e  libro  Florentino  rursus 
prodiit,  cuius  primariam  fidem  vel  hoc  signo  licet  cognoscere.  alia 
eius  modi  exempla  in  his  tragoediis,  quamquam  sedulo  quaesivi,  non 
repperi.  sed  philosopho  Senecae  idem  artificiosum  loquendi  genus  ad 
modum  familiare  est  nec  potest  ambigi  quin  consulto  et  nescio  quo 
elegantiae  studio  ductus  eo  usus  sit.  quod  qui  non  animadverterant, 
ei  saepe  inmutando  verborum  ordine  misere  corruperunt  quae  sibi  vide- 
bantur  emendare.  animadvertit  autem  primus  Petrus  Faber  Seme- 
strium  libro  I,  cap.  23 ;  strictim  postea  attigerunt  Lipsius  (ad  dial.  de 
vit.  beat.  20  et  de  tranquill.  anim.  8,  item  ad  libr.  de  benef.  I  13) 
Gruterus  (ad  epist.  12)  I.  F.  Gronovius  (ut  eandem  figuram  tragico 
vindicaret,  ad  Thyest.  207  et  ad  Agam.  402)  alii.  maxime  autem  hanc 
inversionem  in  conparativis  particulis  iam  —  quam  philosophus  adama- 
vit.     adscribam   quaedam   exempla*).     de  provid.  3  6    Infelix  est  Fa- 

bricius,  quod  rus  suum  quantum  a  republica  vacavit  fodit?  quod  bel- 
lum  tam  cum  Pyrrho  quain  cum  divitiis  gerit?  de  benefic.  I  13  3 
At  hic  a  pueritia  latro  (Alexandrum  magnum  intellegit)  gentiumque 
vastator,  tam  hostium  pernicies  quam  amicorum  e.  q.  s.  item  epistul. 
moral.  I  12  5;  YII  1  15;  de  vit.  beat.  8  in. ;  de  clement.  13  3; 
alibi.  verum  ne  apud  philosophum  quidem  in  solis  his  coniunctioni- 
bus  haec  dicendi  ratio  conclusa  est,  sed  patet  latius,  ita  tamen  ut  in 
verbis  conparativis  certam  quasi  sedem  sibi  constituerit.  itaque  aeque 
—  quam  sic  invertuntur  epist.  mor.  VI  3  3  nam  quotiens  aliquos 
amicitiae  Asinii  Galli,  quotiens  Seiani  odium ,  deinde  amor  merserat, 
aeque  enim  offendisse  illum  qua?n  amasse  pericidosum  fuit,  exclamabant 
homines  e.  q.  s. ,  ubi  secundum  cogitandi  legem  dicendum  erat  aeque 
enim  amasse  illum  quam  offendisse.  item  epist.  mor.  VII  4  22;  XI 
3  16;  de  benef.  VI  43  2.  non  minus  —  quam  eodem  modo  inver- 
tuntur  de  tranquill.  anim.  8  3  Bion  eleganter  ait  non  minus  molestum 
esse  calvis  quam  comatis  pilos  velli.  eadem  traiectio  in  adiectivo  quod 
est  par  insequente  ac  particula  fit  natur.  quaest.  II  59  5  [maiora] 
aut  certe  paria  conatur  animus  magnus  ac  perditus.  quae  cum  ita 
sint,  subdubito  num  recte  Haasius  de  vit.  beat.  20  3  scripserit  ego 
mortem  eodem  voltu  cum  quo  audiam  videbo,  pro  eo  quod  apud  Ficker- 
tum  et  priores  legitur,  ego  mortem  eodem  voltu  audiam  quo  videbo. 

Hanc  verborum  contra  accuratas  cogitandi  rationes  conlocationem 
etiam  apud  iureconsultos  posteriorum  temporum,  veluti  Papinianum 
Paulum  Ulpianum  alios,  et  apud  Apollinarem  Sidonium  (epistul.  III 
12)  passim  inveniri  idem  Petrus  Faber  observavit:  e  prioribus  praeter 
Senecam  nemo  ea  videtur  usus  esse.  itaque  quod  tam  memorabilis 
tamque  rara  consuetudo  et  philosopho  et  tragico  peculiaris  est,  id 
omnium  argumentorum  ab  oratione  petitorum  quibus  uterque  unus 
idemque  esse  arguatur  longe  equidem  duco  gravissimum.  ac  patet 
hinc,  priusquam  diversam  Oedipi  Agamemnonis  Herculis  alterius  a 
reliquis  fabulis  originem  statuamus,  quam  diligenter  cuncta  exquirenda 
nobis  atque  perpenclenda  sint.  nam  qui  una  alterave  sermonis  diffe- 
rentia  in  singulis  tragoediis  detecta  statim  falsum  Senecam  deprehen- 
disse  remque  omnem  tenere  sibi  videtur,  is  quam  lubrico  utatur  iudicio 
et  quam  facile  possit  a  vero  aberrare  vel  maxime  hoc  docet,  quod 
eadem  tragoedia  in  qua  coniunctionem  atque  semel  contra  constantem 
ceterarum  morem  traiectam  esse  supra  vidimus,  alium  eumque  valde 
singularem  dicendi  usum  non  solum  cum  Hercule  priore  et  Thyeste, 
verum  etiam  cum  Senecae  philosophi  scriptis,  ut  modo  demonstratum 
est,  communem  habet.    videndum  autem  omnino  an  non  plura  aut 

graviora  argiimenta  inveniantur  itideni  ea  e  sermonis  genere  petita 
quibus  esse  philosophum  etiam  illarum  trium  fabularum  auctorem  pro- 
betur  quam  quibus  non  esse.  veluti  Agam.  206  temporis  adverbium 
diu  pro  eo  quod  est  tarde  ponitur,  victor  venit  Asiae  ferocis,  ultor 
Europae.  trahit  Captiva  Pergama  et  diu  victos  Phrygas,  hoc  est,  ut 
recte  iam  Farnabius  interpretatus  est,  Pfrrygas  diutino  lento  decennali 
bello  victos.  item  Oedip.  948  Quod  saepe  fieri  non  potest,  fiat  diu: 
JUors  eligalur  longa.  eandem  sententiam  huic  vocabulo  frequenter 
subicere  solet  philosophus,  de  ira  I  11  7  Quid  alter  Scipio?  non  circa 
Numantiam  multum  diuque  sedit  et  hunc  suum  publicumque  dolorem 
aequo  animo  tidit,  diutius  Numantiam  quam  Carthaginem  vinci?  de  cle- 
ment.  I  10  1  ipsum  Lepidum  quamdiu  mori  passus  est?  item  epist. 
mor.  III  3  20;  IV  1  4;  XV  1  3;  XVII  1  13.  quattuor  horum 
exemplorum  iam  Badenus  ad  Agam.  206  attulit  recteque  Taciti  Germ. 
c.  37  conparavit,  tam  diu  Germania  vincitur,  falso  contra  Statii  Theb. 
III  167,  Ite  diu  fratres  indiscretique  supremis  Ignibus.  paucula  alia  ex 
aliis  scriptoribus  exempla  congessit  Handius  Tursell.  II,  p.  286  s.,  sed 
quaedam  is  quoque  huc  rettulit  quae  aliorsum  pertinent.  non  minoris 
mihi  videtur  momenti  quod  prior  adiectivum  eis  verbis  quibus  haec 
ipsa  notio  inest  ex  abundantia  additur  Oedip.  72  Matura  poscens  fata, 
praecurram  ut  prior  Patriam  ruentem,  et  Herc.  alt.  773  an  possum  prior 
Mortem  occupare? ,  idemque  pleonasmus  apud  philosophum  invenitur 
de  constant.  sap.  17  2  itaque  materia  petidantibus  et  per  contumeliam 
urbanis  detrahitur,  si  ultro  illam  et  prior  occupes.  nec  indignum  men- 
tione  est  quod  iam  Gronovius  observavit,  Agam  965  citius  interea 
mihi  Edissere  ubi  sit  gnatus  conparativum  citius  pro  quam  citissime  vel 
statim  usurpari  eadem  cum  elegantia,  quacum  philosophus  dixit  in  Divi 
Claudii  apocoloc.  c.  7  in.,  citius  mihi  verum,  ne  tibi  alogias  excutiam, 
et  paullo  post  (13  2)  rcelerius\  inquit  Mercurius ,  ret  venire  nos  nuntia\ 
sic  ocius  et  ab  aliis  saepe  dici  constat-et  a  Seneca  dictum  est  Herc. 
alt.  101  538  858  Thyest.  640.  sed  haec  omnia  aliaque,  quae  ad  cx- 
pediendam  rem  haud  exiJiter  conducere  mihi  videntur,  a  Richtero 
praetermissa  sunt.  qui  cum  non  pauca,  ut  supra  dixi,  cum  diligeor- 
tia  rectoque  iudicio  persecutus  esset,  tamen  interdum  nimio,  puto, 
abreptus  studio  eo  pervenit  ut  quaedam  intcr  singulas  fabulas  cli*cri- 
mina  notaret  per  se  minutissima  et  quae  cur  mcro  casui  tribui  ne- 
queant  nullo  modo  intellegitur.  velut  p.  27  inter  ca  quae  in  Oedipo 
et  Agamemnone  insolenter  prolata  essent  hoc  quoque  numeravit,  quod 
particula  etiam,  ab  Hercule  altero  onmino  ea  exclusa ,  in  duabu*  illis 
fabulis  singulis  tantum  versibus  obvia  esset,   cum  in  ccteris  tragocdiis 

eum  Octavia  undeviciens  inveniretur.  quali  disputandi  ratione  vereor 
ne  arma  ipsi  eis  subministremus  quibus  artem  nostram  carpere 
volupe  est. 

Iam  vero  post  hanc  paullo  quidem  longiorem,  sed  tamen  non 
inutilem,  ut  spero,  digressionem  ad  Herculem  priorem  redeo.  igitur 
in  hac  fabula  inde  a  v.  524  haec  legimus,  O  Fortuna  viris  invida  for- 
tibus,  Quam  non  aequa  bonis  praemia  dividis!  Eurystheus  facili  regnet 
in  oiio:  Alcmena  genitus  bella  per  omnia  e.  q.  s.  adparet  et  monitum 
est  a  Bothio  a  v.  526  usque  ad  532  Fortunam  ipsam  loquentem  in- 
duci.  sed  aliud  huius  loci  incommodum  est.  etenim  ut  recte  Fortuna 
dicitur  viris  fortibus  invida  esse,  ita  perversum  est  addere  eandem 
bonis  praemia  non  aequa  dividere,  et  huius  sententiae  explanandae 
causa  Eurysthei  otium  Herculis  opponere  laboribus,  quasi  et  ille  e  bo- 
norum  numero  sit.  itaque  scribendum  puto  Quam  non  aequa  HOMINI 
praemia  dividis! 

V.  577  ss.  Deflent  Eurydicen  Threiciae  nurus,  Deflent  et  lacrimis 
difficiles  dei  Et  qui  fronte  nimis  crimina  tetrica  Quaerunt  e.  q.  s.  in 
praecedentibus  versibus  Orphea  cantu  inferorum  animos  mulsisse  dictum 
est.  iam  ad  eiusdem  artis  in  orco  effectum  uberius  etiam  inlustran- 
dum  recte  quidem  et  pulcre  adiungitur  etiam  duros  umbrarum  domi- 
nos  rigidosque  iudices  ita  permotos  esse  ut  non  possent  quin  funderent 
lacrimas:  cui  descriptioni  similis  ea  est  quam  Herc.  alt.  inde  a  v.  1061 
legimus.  contra  mulierum  Thraciarum  mentio  quid  sibi  velit  hic  plane 
obscurum  est.  neque  haec  difficultas  editores  fugit  eique  variis  modis 
subvenire  conati  sunt.  et  Gronovius  quidem,  cui,  ut  ipsius  utar  ver- 
bis,  prorsus  displicebant  illae  nurus,  hanc  vocem  ut  removeret  non 
unam,  sed  quattuor  coniecturas  proposuit,  manus  aut  fides  aut  Threicii 
modi  vel  norni,  haecque  omnia  de  ipso  Orpheo  intellegi  volebat.  quae 
tamen  inventa  omni  probabilitate  carent,  et  vereor  ne  magno  illo  viro 
non  satis  digna  sint.  nam  si  talequid  re  vera  scripsisset  poeta,  parum 
apte  repeteret  quod  iam  antea  satis  multis  verbis  descriptum  est,  et 
deflendi  verbum  primum  metaphorice,  deinde  proprie  poneret  et  omnino 
res  plane  inter  se  diversas  mirum  in  modum  coniungeret.  at  iam  e 
pari  versuum  577  et  578  initio  patet  utroque  de  lyrae  vi  atque  effectu 
agi.  iam  ut  Badenum  audiamus,  hic  in  editione  universorum  carmi- 
num  —  nam  quae  idem  varia  et  parum  idonea  in  specimine  protule- 
rat,  ea  cum  ipse  postea  inprobarit  refutare  non  tanti  est  —  difficul- 
tatem  loci  interpretando  posse  expediri  putavit  dixitque  Threicias  nurus 
nominari  tamquam  populares  et  familiares  defunctae.  sed  eas  flevisse 
quid  mirum?    itaque   tale   exemplum   ad   celebrandam   divinam   vim 

cantus  absurde  aclhibuisset  poeta.  transeamus  ad  Bothium.  hic  omnem 
scrupulum  quasi  difflare  sibi  visus  est  sola  interpunctione  mutanda  hoc 
modo,  Deflent  Eurydicen  Threiciae  nurus?  Deflent  et  lacrimis  difficiles 
dei  e.  q.  s.  sententiam  autem  hanc  esse  volt,  rsi  mulieres  seu  nym- 
phae  Thraciae  deflent  Eurydicen  apud  superos,  deflent  eam  et  infero- 
rum  dei;  si  dolor  tantae  et  tam  inopinae  cladis  tenera  movit  femina- 
rum  corda,  movit  etiam  dura  Plutonis,  Furiarum  et  eorum  qui  iudi- 
cant  defunctos'.  quo  commento  nihil  est  infelicius.  nam,  ut  alia 
taceam ,  manifestum  est  et  pridem  Delrio  adnotavit  Threicias  nurus 
eas  tantum  intellegi  posse  quae  apud  inferos  sint,  hoc  est  Threiciarum 
nuruum  umbras.  restat  ut  Withofium  commemorem,  qui  praemet. 
p.  55  legendum  statuit  Deflent  Eurydicen  Tartareae  nurus,  id  est  (sic 
ipse  explicat)  omnes  omnino  mulieres  in  orco  degentes.  quae  coniectura 
melior  est  sane  Gronovianis,  sed  vel  sic  mirifice  languet  oratio.  certe 
correctione  hic  opus  est,  sola  interpretatione  nihil  efficitur.  sed  qui 
illam  necessariam  esse  recte  perspexerant,  tamen  non  in  principali  sua 
sede  vitium  quaesivisse  ideoque  frustra  laborasse  mihi  videntur.  ego 
quidem  poetam  hoc  modo  scripsisse  suspicor,  Deflent  EVMENIDES 
THREICIAM  NVR  VM.  praeivit  in  hac  sententia  quem  saepius  noster 
imitatur  Ovidius  rnetamorph.  X  45  ss.,  Tum  primum  lacrimis  victarum 
carmine  famast  Eumenidum  maduisse  genas,  nec  regia  coniux  Sustinet 
oranti  nec  qui  regit  ima  negare,  Eurydicenque  vocant.  sed  erunt  for- 
tasse  qui  hoc  inventum  probabile  esse  negent  propterea  quia  sequenti 
versu  lacrimis  difficiles  dei  memorentur,  quorum  nomine  conprehen- 
dantur  etiam  furiae.  nec  infitior  hinc  ipsi  mihi  iniectum  esse  scrupu- 
lum.  at  tamen  illic  reputandum  erit  in  primis  Plutonem  et  Proser- 
pinam  inferorum  dominos  intellegi.  ceterum  non  eadem  quidem,  sed 
simili  dicendi  ratione  poeta  infra  utitur  v.  898  Nunc  sacra  patri 
victor  et  superis  feram,  hoc  est  Iovi  patri  et  superis.  comiptelam 
autem  ita  natam  puto  ut  primum  nescio  quis  librarius  per  neglegen- 
tiam  aut  oculorum  errorem  pro  Eumenides  scriberet  Eurydicen,  id 
quod  et  propter  saepius  in  hoc  carmine  (v.  571  et  581)  commemora- 
tum  nomen  huius  et  propter  utriusque  vocis  in  primis  litteris  simili- 
tudinem  fieri  facillime  potuit,  deinde  autem  alius,  qui  Eurydicen 
Threiciam  nurum  ineptum  esse  recte  intellexisset ,  temere  Threiciae 
nurus   corrigeret. 

V.  659  s.  haec  volgo  leguntur,  teque,  qnam  tota  irrita  Quaesi- 
vit  Aetna  mater.  Proserpinam  et  Cererem  intellegi  manifcstum  est. 
verum  ceterorum  et  scriptorum  et  poetarum  omnium  tcstimoniis  Cerc- 
rem  constat  ad  investigandam  filiam  orbem  omnem  peragrasse  terra- 

rum:  in  Aetna  taedas  inflammasse  scimus,  quas  sibi  in  itinere  prae- 
ferret.  nec  ullo  moclo  simile  veri  videtur  Senecam,  hoc  est  poetam 
magniloquentiae  rerumque  ambitus  praeter  ceteros  amantem  aliam 
nobisque  ignotam  fabulam  secutum  esse,  qua  in  solo  illo  monte  mater 
natam  conquisivisse  traderetur.  itaque  quin  vitium  hic  lateat  dubitari 
non  potest.  nam  plane  ridicule  Badenus  ad  defendendam,  ut  solet, 
volgatam  lectionem  illud  adfert  quod  Ovidius  metam.  XIV  188  de  Po- 
lyphemo  narrat,  llle  quidem  totam  fremebundus  obambulat  Aetnam, 
quasiquis  negaverit  tota  Aetna  per  se  dici  posse.  sed  qui  sanare 
locum  mutando  temptavere  misere  lapsi  sunt.  Grutero  enim  pro 
Aetna  de  aliena  coniectura  commendanti  aethra  nemo  credet  tota 
aethra  significare  ret  terra  tota  et  mari  toto\  nec  probabilius  est 
quod  Bothius  in  editione  anni  MDCCCXXII  e  Moguntino  Delrionis 
non  nullisque  aliis  libris  recepit,  quam  tota  eruta  Quaesivit  Aetna  ma- 
ier;  quae  lectio  tantum  abest  ut  difficultati  medeatur,  ut  frigidior 
quam  volgata  sit.  nec  eruere  Aetnam  ita  dici  poterit  ut  sit  rperscru- 
tari'.  denique  vocabulo  irrita,  quod  optimi  insuper  codices  tueri  viden- 
tur,  aegre  carebimus,  est  enim  ad  sententiam  aptissimum  ac  paene 
necessarium.  itaque  missis  his  commentis  haud  cunctabimur  id  resti- 
tuere  quod  quamquam  a  traditis  litteris  aliquantum  distat,  tamen  sen- 
tentiae  unum  convenit,  quam  TOTO  irrita  Quaesivit  ORBE  mater. 
eodem  modo  de  eadem  Proserpina  notum  est  Ovidium  dixisse  metam. 
V  489  O  toto  quaesitae  virginis  orbe,  et  556  Quam  postquam  toto  fru- 
slra  quaesistis  in  orbe. 

V.  834  ss.  haec  feruntur,  Ausus  est  (Hercules)  caecos  aditus  inire 
Ducit  ad  manes  via  qua  remotos  Tristis  et  silva  metuenda  nigra,  Sed 
frequens  magna  comilante  turba.  hunc  locum  nemo  criticorum  suspec- 
tavit.  sed  ego  quotienscumque  de  eo  meditatus  sum,  in  postremis 
eius  verbis  numquam  non  haesitavi.  quorum  quidem  intellectus  non 
esse  nisi  hic  potest,  rfrequens  est  ad  inferos  via,  cum  magna  mortuo- 
rum  turba  illuc  descendentem  comitetur'.  sed  quid  hic  de  comitatu 
aliquo  umbrarum  mentio,  cum  oratio,  ut  adparet,  generaliter  confor- 
mata  sit  nec  amplius  ad  Herculem  pertineat?  itaque  qui  nihil  hic 
subesse  mendi  putabit,  is  non  poterit  quin  poetam  duas  sententias 
temere  confudisse  statuat.  quod  quando  ego  quidem  non  adducor  ut 
credam  —  quotcumque  enim  in  his  fabulis  insunt  vitia  ab  ipso  Seneca 
profecta,  certe  non  ex  inbecillitate  ingenii  manavere  — ,  nescio  an  sic 
potius  hic  scriptum  fuerit,  Sed  frequens  magna  VOLITANTE  turba, 
hoc  est  frequens  magna  turba  volitantium  umbrarum ;  de  qua  loquendi 
ratione  Senecae  et  tragico  et  philosopho    valde    adamata    Gronovius 

dixit  ad  dial.  de  lra  III  8  (conf.  eundein  ad  Phoeniss.  214).  ceterum 
volitare  de  umbria  etiam  Oedip.  599. 

V.  870  ss.  tibi  crescit  omne,  Et  quod  occasus  videt  et  quod  ortus, 
Parce  venturis!    tibi,  Mors,  paramur.    Sis  licet  segnis,  properamus  ipsi. 

adlocutio  mortis,  ad  quam  tibi  (v.  870)  et  parce  (v.  872)  referenda 
sunt,  nimio  plus  ab  initio  orationis  reicitur.  nullum  sententiae  detri- 
mentum  fiet,  siquis  verba  boc  modo  transposuerit,  tibi,  Mors,  paramur. 
Parce  venturis!  tibi  crescit  omne  Et  quod  occasus  videt  et  quod  ortus. 
Sis  licet  e.  q.  s. 

V.  909  s.  quidquid  Indorum  seges  Arabesque  odoris  quidquid  arbo- 
ribus  legunt,  Conferte  in  aras.  his  in  verbis  constructionis  vitium  inesst* 
patet,  nam  seges  verbo  suo  caret  estque  fert  vel  simile  quid  intelle- 
gendum.  verum  tale  zeugma  profecto  durissimum,  quod  vereor  ne 
nemo  umquam  scriptorum  Latinorum  sibi  indulserit,  a  nostri  certo 
poetae  aequabili  orationis  elegantia  plane  abhorret.  itaque  conlaudan- 
dus  est  Withofius  quod  emendatione  hic  opus  esse  intellexit  (praem. 
p.  78):  nam  editores  horum  carminum  insolentiam  sermonis  ne  men- 
tione  quidem  dignam  iudicavere  solo  excepto  Badeno,  qui  tamen  in- 
consulto  illi  obstitisse  satis  habuit.  verum  coniectanti  Withofio  Indo* 
rum  genus  non  possum  adsentiri.  nam,  leviora  ut  taceam,  cum  tota 
orationis  conformatio  tum  indefiniti  pronominis  quod  est  quidquid  repe- 
titio  aliquid  novi  v.  910  ad  praegressa  vocabula  addi  demonstrant. 
itaque  aliter  vitiosus  locus  corrigendus  est,  et  ita  quidem  ut  construc- 
tioni  grammaticae  consulatur  nec  sententiae  damnum  fiat.  haec  prae- 
misi  ut  quod  scribendum  esse  olim  (de  em.  S.  tr.  p.  76)  brevissime 
monueram,  quidquid  INDI  ARVIS  SECANT,  id  nunc  argumentis 
confirmarem.  neque  negari  potest  aptissime  ita  inter  se  opponi  aro- 
mata  quae  Indi  ex  agris  demetant  et  quae  Arabes  conligant  ab  arbo- 
ribus.  secandi  autem  verbo  saepe  Seneca  sic  utitur  ut  sit  '"metere', 
veluti  Herc.  alt.  635  Vel  mille  secent  arva  coloni,  Med.  730  Troad.  76. 
ceterum  non  sine  gaudio  vidi  nuper  in  ann.  philolog.  LXXXVIHI  et 
XC,  p.  423  Luciano  Muellero  inventum  meum  probatum  esse. 

V.  995  s.  ceteram  prolem  eruam  Omnesque  latebras.  sic  OCCiso 
iam  per  furorem  uno  filiorum  dicit  Hercules  vel  potius  dicentem  eum 
fecerunt  librarii.  nam  'prolem  et  latebras  eruere'  Latinum  esse  nego, 
quidquid  Schroederus  et  Badenus  ad  defendendum  id  protulerunt.  nec 
ita  locum  interpretari  licet  —  ceterum  qui  hoc  feeerit  neminem  novi 
—  ut  post  Omnesque  latebras  per  intereapedinem  orationis  alterum 
verbum  veluti  rperscrutabor'  omissum  esse  statuamus.  sed  frustra 
Gronovius  proposuit  Omnem  e  latebris,  qua  conieetura  nimium  quantum 


pro  suinma  Herculis  animi  perturbatione  infringitur  atque  enervatur 
oratio.  multoque  etiam  minus  probabilitatis  habere  quod  Bothius 
recipere  in  ordinem  ausus  est,  Omnesque  latebris,  nemo  erit  qui  non 
videat.  scribendum  potius  est  ceteram  prolem  eruam,  VBICVMQVE 
LATITAT.  simillimus  locus  est  in  Troasin  v.  627  ss.,  fraude  materna 
abditum  Hostem  Pelasgi  nominis,  pestem  ultimam,  Ubicumque  latitat, 
erutam  in  medium  date. 

Quae  proxime  secuntur  hoc  modo  legenda  et  distinguenda  existimo 

quid  nioror?    maius  mihi 
bellum  Mycenis  restat,   ut  Cyclopia 
eversa  manibus  saxa  nostris  concidant. 
huc  eat  et  illuc  valva  deiecto  objce 
RVPTOQVE  POSTE!    columen  inpulsum  labet!  — 
perlucet  omnis  regia.    hic  video  abditum 
gnatum  scelesti  patris. 

in  his  v.  997  Cyclopia  scripsi  cum  Badeno  pro  altera  forma,  quae 
ferri  hic  nequit,  Cyclopea,  deinde  v.  998  post  concidant  graviter 
interpunxi,  fecerantque  idem,  nulla  tamen  causa  addita,  iam  Delrio 
et  Bothius,  cum  reliqui  editores  omnes  comma  posuissent.  tum  v.  999 
pro  aula,  lectione  plane  inepta,  a  Badeno  adscivi  valva,  quod  divinando, 
ut  videtur,  invenit  ille;  eodemque  versu  cum  eodem  e  libro  optimo 
deiecto  restitui.  denique  v.  1000  —  nam  leviora  quaedam  taceo  — 
de  mea  coniectura  ruptoque  poste  scripsi  pro  librorum  lectione  rum- 
patque  postes,  quam  corruptam  esse  liquido  confirmo,  quoniam  nec 
valva  neque  aula  (siquis  hoc  retinere  voluerit,  quod  tamen  retineri 
nequit)  dici  potest  postes  rumpere.  sententia  autem  totius  loci  haec 
est.  rinterempto,J  inquit  Hercules,  Puno  filiorum  Lyci  ceteram  eius 
prolem  e  latebris  erutam  trucidabo.  nec  morari  licet,  nam  maior 
quam  hic  in  urbe  Thebarum  pugna  Mycenis  mihi  restat,  ubi,  ut  Eury- 
sthei  in  me  iniurias  ulciscar,  arcem  eius  Cyclopum  muris  munitam 
manibus  meis  evertam.  itaque  iam  clusam  regiam,  in  qua  latere  Lyci 
reliquam  stirpem  suspicor,  vi  aperiam  deiciendo  obice  valvarum  posti- 
bus  rumpendis  inpellendo  columine\  haec  vero  postrema  uno  tem- 
pore  Hercules  et  dicit  et  perpetrat.  igitur,  cum  domum  vehementibus 
suis  ictibus  cessisse  videt,  Perlucet,  inquit,  omnis  regia  e.  q.  s.  haec 
exponenda  erant,  quia  in  explicando  hoc  loco  Gronovius  et  Badenus  — 
ceteri  autem  nihil  adnotavere  —  mirum  est  quantum  a  vero  aberra- 
verint.  qui  cum  haec  verba,  ut  Cyclopia  eversa  manibus  saxa  nostris 
concidant,  quae  prorsus  dirimenda  sunt  a  sequentibus,  cum  eis  arte 
coniunxissent,  fieri  non  potuit  quin  totum  locum  perperam  ita  accipe- 


rent  tamquam  si  Hercules  per  furorem  sibi  videretur  iam  esse  Myce- 
nis  nec  nisi  eversa  huius  urbis  arce  latentes  hostes  posse  reperire. 
quem  errorem  habebant  sane  unde  specie  quadam  veritatis  induerent. 
notum  est  enim  Euripidem  in  ea  fabula  quae  'HQaxlfjg  fiaivvfisvog 
inscribitur  ita  rem  instituisse  nuntiumque  induxisse,  qui  choro  indica- 
ret  quali  Hercules  vesania  abreptus  quam  misere  suos  filios  suamque 
coniugem  pro  Eurysthei  obtruncasset.  verum  enim  vero  Euripidius 
Hercules  ab  initio  furoris  usque  ad  finem  eius  plane  sibi  constat. 
nam  inde  a  v.  936  (edit.  Nauck.),  cum  in  eo  esset  ut  Iovi  pro  victoria 
de  Lyco  reportata  sacra  faceret,  lysXmi,  naQansTvtyyfisvo/  haec  dixisse 
narratur 

ndreQ,  tl  &vco  nolv  xtaveZv  EvQvo&ia 
xa&aQOLOv  avQ,  xa\  novovs  buiXovs  ££<» 
igov  fiias  fiOL  x£LQOS  ev  SioBaL  tdbs ; 
otav  6'  hviyxa)  bevQO  XQat    EvQvo9ia>s, 
inl  tolOL  vvv  SavovOLV  dyvLw  x*QaS' 

itaque  consequens  est  ut  ingravescente  furoris  vi,  cum  suae  regiae 
partes  peragret,  Mycenas  se  proficisci  ibique  tandem  advenire  (conf. 
v.  962  s.  dsivd  (T  EvQvtfSsT  §Qefi(av  rjv  iv  Mvxqvaig  ta  Xoyo))  et  filiis 
coniugeque  conspectis  Eurysthei  ante  oculos  habere  imaginetur.  con- 
tra  Seneca,  quem  vehementer  errant  qui  servilem  Graecorum  tragico- 
rum  imitatorem  fuisse  nec  quicquam  ipsum  invenisse  vel  novasse  arbi- 
trantur,  cum  nescio  quo  iure  Herculis  rabiem  in  ipsa  scaena  reprae- 
sentare  quam  nuntii  alicuius  narrationi  committere  maluisset,  eodem 
quo  Euripides  modo  rem  instituere  neque  potuit  nec  voluit.  Romanus 
igitur  Hercules  non  Eurysthei,  cuius  nulla  omnino  mentio  fit,  sed  Lyci 
modo  interfecti  filios  videre  sibi  videtur.  ait  enim  v.  987  Sed  ecce 
proles  regis  inimici  latet,  Lyci  nefandum  semen  e.  q.  s. ,  et  v.  995, 
occiso  iam  uno  filiorum,  ceteram  prolem  eruam.  itaque  qua  tandem 
ratione  potuerit  fieri  ut  haec  fatus  derepente  Mycenis  se  esse  imagi- 
naretur,  nemo,  puto,  intelleget,  nisi  qui  forte  in  depingendo  a  poetis 
furore  qualibuscumque  ineptiis  locum  concessum  esse  crediderit.  acce- 
dit  quod  Hercules  occisis  liberis  et  coniuge  v.  1035  exclamat,  Bene 
habet:  pudendi  regis  excisa  est  domus,  et  in  Iunonis  irrisionem  haec 
addit,  Tibi  hunc  dicatum  maximi  coniux  Jovis  Gregem  cecidi.  vota 
persolvi  UbensmTe  digna,  et  Argos  viclimas  alias  dabit,  undc  manifesto 
patet  Herculem  non  iam  Mycenis  se  esse  credere,  sed  moliri  illuc  pcr- 
gere.  postrema  enim  verba,  et  Argos  victimas  alias  dabitt  non  ]>os>- 
sunt  nisi  hoc  significare,  rArgos  profectus  tibi  etiam  Eurystheum  cius- 
que  familiam  mactabo'.    nam,  ut  iam  Farnabius  recie  adnotavit,  Eury- 

stheus  Mycenaruni  quidem,  non  Argorum,  rex  est,  sed  promiscue  poe- 
tae  utroque  nomine  uti  solent.  nec  ignoravit  hoc  Gronovius,  sed  arti- 
ficiosius  ita  explicavit  ut  hic  Herculem  quasi  destertuisse  diceret  se 
Mycenis  esse,  quod  supra  arbitratus  esset.  iam  refutato  aliorum  errore 
sententiaque  totius  loci  recte  explanata  ne  Senecae  quiclem  Herculem 
in  furore  inter  varias  opiniones  mire  fluctuare,  sed  constantem  sibi 
esse  videmus,  hoc  uno  excepto  quod  v.  1018  Megaram  non  pro  Lyci 
uxore,  sed  pro  ipsa  Iunone  habet  idque  v.  1036  rursus  obliviscftur. 
sed  haec  quidem  inconstantia  licitum  modum  fortasse  non  excedit 
multoque  minus  certe  offensionis  habet  quam  si  Thebae  cum  Mycenis, 
cum  Lyci  prole  Eurysthei  familia  temere  et  sine  ulla  causa  confusae 
ac  permixtae  essent. 

V.  1026  ss.  Amphitruo  horribilis  stragis  a  furenti  Hercule  editae 
testis  oculatus  haec  exclamat 

cernere  hoc  audes,  nimis 
vivax  senectus?    si  piget  luctus,  habes 
mortera  paratam.    pectus  in  tela  indue 
vel  stipitem  istum  caede  monstrorum  illitiun 
converte.    falsum  ac  nomini  turpem  tuo 
remove  parentem,  ne  tuae  laudi  obstrepat. 

locus  perplexus  ac  me  iudice  non  una  tantum  corruptela  inquinatus. 
quem  etiam  si  non  contigerit  ita  persanare  ut  de  emendationis  pro- 
babilitate  cunctis  persuadeam,  tamen  vitia  eius  certis  argumentis  coar- 
guere  viamque  quae  ineunda  sit  ad  ea  removenda  commonstrare  in 
tam  alto  fere  omnium  criticorum  et  interpretum  silentio  operae  pre- 
tium  erit.  igitur  his  verbis  cernere  hoc  audes,  nimis  vivax  senectus? 
si  piget  luctus,  habes  mortem  paratam,  manifesto  se  ipsum  adloquitur 
Amphitruo,  eaque  Stoicorum  redolent  doctrinam  saepe  a  Seneca  et  in 
tragoediis  et  in  scriptis  philosophicis  prolatam,  e  qua  nemo  in  vita 
teneri  potest  invitus  multis  undique  viis  ad  mortem  malorum  finem 
patentibus.  nec  minus  certum  est  hisce,  falsum  ac  nomini  turpem  tuo 
remove  pareniem,  ne  tuae  laudi  obstrepat,  Amphitruonem  se  convertere 
ad  Herculem,  ut  filiorum  et  coniugis  interemptorem  etiam  ad  patris 
caedem  irritet.  verum  quae  media  intersunt  haec,  pectus  in  tela  indue 
vel  stipitem  istum  caede  monstrorum  illitum  converte,  maximam  movent 
dubitationem  ac  suspitionem.  namque  grammatica  quidem  ratio  qua 
alterum  conpositi  enuntiati  membrum  priori  adnectitur  similes  senten- 
tias  hic  efferri  et  ad  unam  eandemque  personam  utrumque  inperati- 
vum  referendum  esse  demonstrat.  nec  defuere  qui  locum  hoc  modo 
acciperent,  Ptu,  Hercules,  me  patrem  sagittis  vel  clava  interfice'.    verum 

taiem  interpretationeni  qui  tandeni  e  traditis  verbis  extorquebimus? 
sane  quidem  haec,  vel  stipitem  istum  e.  q.  s.  dicta  esse  debent  ad  Her- 
culem.  at  ista  quae  praecedunt,  pectus  in  tela  indue,  non  potest  non 
ad  se  ipsum  dicere  Amphitruo,  quippe  quorum  intellectus  unus  hic 
sit,  Pin  tela  incumbe,  inrue';  quem  ad  modum  infra  (v.  1312)  idem 
Amphitruo  aii  Letale  (an  cum  Withofio  p.  127  Senile?)  ferro  pectus 
impresso  induam  (ubi  conparanda  sunt  quae  ex  aliis  scriptoribus  exem- 
pla  congessit  Gronovius)  et  Oedip.  341  de  iuvenca  dicitur  ferro  semet 
imposito  indidt.  ergo  loco  nostro  duae  res  plane  inter  se  diversae 
oratione  ita  coniungnntur  ut  coniungi  nequeunt.  accedunt  alia.  offen- 
dit  enim  quod  verba  stipitem  converte  obiecto  suo  carent  neque  id  e 
praegressis  intellegitur.  deinde  stipes  ineptissime  hic  caede  monstro- 
rum  illitus,  hoc  est  ferarum  olim  ab  Hercule  domitarum  sanguine  con- 
spersus  dicitur,  ut  pote  quo  filiorum  ultimum  coniugemque  modo  ille 
prostraverit.  itaque  dubium  esse  omnino  non  potest  quin  gravibus 
vitiis  locus  noster  contaminatus  sit.  neque  enim  difficultatibus  a  me 
expositis  subvenisse  dici  potest  Withofius,  qui  praem.  p.  161  aptam 
orationem  lucrari  sibi  visus  est  sola  verborum  interpunctione  mutanda 
sic,  pectus  in  tela  indue  vel  stipitem  istum  caede  monslrorum  illitum. 
converte;  falsum  e.  q.  s.  priora  enim  verba  usque  ad  illilum  ad  se 
ipsum  dicere  Amphitruonem ,  deinde  apostrophen  ad  Herculem  fieri 
statuit;  converte  autem  idem  esse  quod  rhuc  te  refer  ad  me\  quo  in 
commento  de  aliis  insuper  causis  reiectaneo  morari  nolo.  quod  si  casu 
factum  esset  ut  Peiperus  et  Richterus  sospitando  nimirum  Senecae 
duumviri  ad  nostrum  locum  deferrentur  maximaque  eius  incommoda 
perspicerent ,  non  dubito  quin  omnia  haec  verba  pectus  in  tela  indue 
et  quae  secuntur  usque  ad  falsum  ac  ut  ab  inepto  quodam  interpola- 
tore  profecta  prorsus  eiecissent.  at  nos  quidem  spreto  isto  ludibrio. 
quo  commoditati  magis  quam  veritati  consulitur,  emendare  corrupta 
quam  una  cum  his  salva  inducere  malumus.  quamquam  enim  nullo 
ad  id  tempus  a  libris  parato  coniectantibus  auxilio  manum  poetae  tam 
certo  restituere  non  licet  ut  aliter  ab  eo  scribi  non  potuisse  evincatur, 
prope  tamen  abesse  a  vero  nobis  videmur,  cum  haec  vel  certe  his 
simillima  ab  ipso  auctore  prodisse  contendimus 

cernere  hoc  audes,  uimis 
vivax  senectus?    si  piget  luctus,  habes 
morteui  paratam.  —    pectus  HOC  TELIS  PETE 
vel  stipitem  istum  caede  NOSTRORVM  inlitum 
converte!    falsum  ac  nomini  tnrpem  tuo 
remove  pareutem  c.  q.  s. 


Amphitruo  primum  se  ipsum  hortatur  ne  vitam  sibimet  amplius  con- 
eedat.  hoc  ipso  tempore  Hercules  perpetrata  filii  coniugisque  caede 
in  scaenam  revertitur.  itaque  eum  provocat  senex  manum  pectori 
suo  admovens  ut  et  se  patrem  telis  vel  clava  perimat.  verba  stipitem 
converte  post  praegressum  hoc  pronomen  notionis  pondere  insigne  ob- 
iecto  suo  nunc  minus  indigent.  telis  petere  aliquem  vel  aliquid  et 
alioquin  usitatissimum  est  et  Seneca  habet  Thyest.  1093  Phoeniss.  565 
Phaed.  57.  praeterea  conferri  iubeo  quae  Oedipus  in  huius  nominis 
fabula  v.  927  s.  dixisse  narratur,  hoc  scelestum  pectus  aut  ferro  petat 
Aut  fervido  aliquis  igne  vel  saxo  domet.  iam  siquis  in  hac  coniectura, 
pectus  hoc  telis  pete,  audaciam  vituperabit  —  nam  quod  nostrorum 
pro  monstrorum  scripsimus,  mutatio  paene  nulla  est,  in  qua  ne  tena- 
cissimum  quidem  traditae  a  libris  memoriae  hominem  offensurum  pu- 
tem  — ,  ei  non  adversabimur  nec  obstinato  animo  in  nostro  invento 
perseverabimus,  si  quidem  leviore  aliqua  medicina  sic  uti  par  est  men- 
dosus  locus  potuerit  restitui.  sed  vehementer  vereor  ne  non  possit. 
ceterum  causa  corruptelae  manifesto  inde  est  repetenda  quod  duplex 
hic  apostrophe  fit  nec  ubi  prior  terminetur  altera  incipiat  ex  ipsa 
orationis  forma  perspicitur,  sed  cogitando  tantum  inveniri  potest.  ita- 
que  nescio  quis  librarius,  qui  Stoico  illo  habes  mortem  paratam  non 
satis  recte  intellecto  continuari  debere  Amphitruonis  ad  se  ipsum  ora- 
tionem  crederet,  verba  poetae  auxilio  versus  1312,  ubi  idem  Amphi- 
truo  ferro,  inquit,  pectus  impresso  induam,  temere  inmutasse  ac  tur- 
basse  videtur.  mirum  est  enim  quot  quantaque  vitia  in  huius  fabulae 
cui  emendandae  operam  navamus  posteriorem  potissimum  partem 
paullo  actuosius  procedentem  librariorum  inscitia  et  prava  corrigendi 
cupiditas  intulerit.  sic  supra  v.  1001  alius  quis  corrector  pro  verbis 
Perlucet  omnis  regia,  quae  non  convenire  illi  loco  putabat,  posuerat 
Procumbat  omnis  regia. 

V.  1063  s.  verba  Solvite  tantis  animum  monstris,  solvite,  superi 
hoc  modo  corrigenda  esse,  Solvite  tantis  animum  monstris  SALVOM, 
o  superi,  pridem  (d.  em.  S.  tr.  p.  68)  certis  argumentis  docui.  cuius 
emendationis  magis  etiam  commendandae  causa  elegantem  cum  sequen- 
tibus  concinnitatem  potui  addere.  nam  solvere  monstris  salvum  animum 
eadem  prolepsi  dictum  est  qua  rectam  in  melius  flectite  mentem. 

V.  1143  s.  unde  prostrata  domo  Video  cruenta  corpora?  verba 
sunt  Herculis  e  somno  experrecti  et  ad  sanitatem  reversi.  at  vero 
domus  pulsibus  quidem  adflictata,  sed  non  tota  prostrata  erat,  ut  ad- 
paret  e  v.  1001  (ubi  ineptus  quidam  corrector,  qui  re  vera  prosterni 
regiam  putasset,  verba  corruperat  scribendo  procumbat).    nec  v.  1185 

opponi  debet,  quo  Hercules  e  patre  quaerit,  quis  fudit  domum,  lllic 
enim  domus  per  metonymiarn  dicta  est  pro  rfamiiia\  itaque  obtem- 
perandum  Bothio  difficultate  recte  perspecta  scribenti  unde  prostrata 
a  domo,  ita  ut  proslrata  ad  corpora  pertineat  et  a  domo  sit  rante 
domum\  nisi  forte  mutatione  non  multo  maiore  reponendum  est 
prostrata  AD  DOMVM.  ceterum  id  deprecor  nequis  contra  has  con- 
iecturas  proferat  quod  v.  1227  legitur,  vos  per  omnem,  liberi,  sparsos 
domum,  cuius  loci  alia  ratio  est, 

V.  1203  vindica  sera  manu  Saltem  nepotes.  nego  ferri  posse  sera 
manu.  quod  inepte  explicat  Farnabius  sic,  rpost  admissum  scelus, 
quod  ante  oportuit',  quasiquis  ulcisci  possit  nihil  passum.  nec  vero 
sera  ad  brevissimum  scilicet  temporis  spatium  referri  potest  quod  a 
furentis  Herculis  facinore  praeteriit.  scribemus  igitur  quod  melius 
insuper  vehementissimae  Herculis  animi  concitationi  convenit,  SAEVA 
manu.  sic  saeva  dicitur  Iovis  manus  fulmina  mittentis  Phaed.  673  et 
Oedip.    1029. 

V.  1212  ss.  inde  a  Gronovio  in  editionibus  tantum  non  omnibus 
ieguntur  haec,  cumque  revocata  vice  In  se  coibunt  saxa,  quae  in  cae- 
lum  exprimunt  Actis  utrimque  rupibus  medium  mare,  Eyo  inquieta  mon- 
tium  iaceam  mora.  verum  ista  saxa,  quae  in  caelum  exprimunt  infelici 
debentur  Iosephi  Scaligeri  coniecturae,  quam  Gronovius,  cum  cetera 
aeque  infeliciter  ab  illo  hic  temptata  rectissime  refutasset,  tacitus  reti- 
nuit.  vetus  enim  lectio,  quam  etiam  codices  tueri  videntur,  haec  erat, 
saxaque  in  caelum  expriment ,  hancque  frigidissimo  Scaligeri  invento 
Bothius  iure  praetulit.  sed  idem  miro  errore  coibunt  ad  lierculis 
vinctas  et  hinc  illinc  distentas  manus  pertinere  putavit  nec  vidit  versu 
demum  1215  orationem  a  Symplegadibus  ad  Herculem  recurrere.  ita- 
que  sic  potius  locus  hic  explicandus  est  ut  aut  verbis  coibunt  et  ex~ 
priment  commune  subiectum  saxa  esse  statuamus  quadam  id  insulcntia 
in  alteram  enuntiati  partem  retractum  aut  e  v.  1211,  quo  Symplegas 
nominatur,  eiusdem  vocis  numerum  plurativum  ad  prius  verbtmi  cogi- 
tando  adiciamus.  quod  sicui  e  duabus  his  interpretandi  rationibus 
solis  admittendis  neutra  placuerit  —  et  ne  mihi  quidem  satis  placerc 
fateor  comptam  Senecae  dictionem  reputanti  — ,  is  levi  usu>  muta- 
tione  optime  sic  scribet,  cumque  revocata  vice  Iu  sc  COIBIT  (intelkge 
Symplegas)  saxaque  in  caelum  expriment  e.  q.  s. 

V.  1229  ss.  huc  ensem  date,  Date  huc  sagittas,  slipitcm  huc  rusltim 
date.  Tibi  tela  frangam  nostra ;  tibi  nostros ,  puer,  Rumpemus  arctts, 
ac  tuis  stipes  gravis  Ardebit  umbris ;  ipsu  Lrrnacis  frcqucus  /}/tarctr<i 
telis  in  tuos  ibit  rogos.      pro   lcctionc    planc    inepta,    quae    < >t    cnsem. 

verissime  Withoiius  p.  121  scripsit  arcum.  quam  emendationem  quod 
qui  nostro  saeculo  extitere  Senecae  editores  non  modo  non  in  ordinem 
receperunt,  sed  ne  mentione  quidem  dignam  habuerunt,  hoc  inter 
multa  alia  testimonium  est  quanta  illi  cum  levitate  in  recensendis  his 
fabulis  versati  sint.  nam  ensem  nec  tragicus  noster  nec  ullus  alius, 
quod  sciamus,  poeta  Alcidae  umquam  attribuit,  et  arma  quae  hic  sibi 
dari  iubet  Hercules  accurate  respondere  eis  debent  quae  in  sequenti- 
bus  versibus  memorantur  occisorum  manibus  tamquam  dicanda,  tela 
arcus  stipes;  quibus  quod  v.  1234  etiam  pharetra  additur  antea  non 
nominata,  id  per  se  non  multum  habet  offensionis.  sed  cavendum  est 
ne  inde  cum  Farnabio  colligamus  quattuor  ab  Hercule  interfectos  esse 
iilios;  qui  numerus  e  loco  superiore,  quo  furor  illius  repraesentatur, 
expediri  non  potest.  illic  enim  trium  tantum  puerorum  caedem  fieri 
videmus,  et  quidem  primi  v.  994,  alterius  v.  1006,  tertii  v.  1023.  ita- 
que  nostro  loco  statuendum  est  Herculem  non  solum  ad  liberos  ora- 
tione  se  convertere  (quamquam  hi  soli  v.  1227  adpellantur),  sed  etiam 
ad  coniugem.  optimeque  haec  verba,  ac  tuis  stipes  gravis  Ardebit 
umbris,  ad  Megaram  referemus.  quamquam  non  est  infitiandum  per- 
spicuitati  hoc  loco  parum  a  poeta  consuli,  ut  dubitare  me  fatear  an 
sic  potius  ab  eo  scriptum  fuerit,  CONIVGIS  stipes  gravis  Ardebit 
umbris. 

Versus  1237  et  1239  in  omnibus  adhuc  editionibus  Theseo  attri- 
buti  sunt.  atqui  Florentinus  liber  teste  I.  F.  Gronovio  (in  adnotatione 
extrema,  quam  neglegentes  homines  non  solent  curare)  utrumque  Am- 
phitruonis  personae  adsignat,  et  quidem  verissime.  nam  nihil  sese 
prius  dixisse  ipse  Theseus  v.  1272  s.  docet  his  verbis,  Sunt  quidem 
patriae  preces  Satis  efficaces,  sed  tamen  nostro  quoque  Movere  fletu. 
itaque  nostro  loco  eidem  librarii  personam  mutavere  qui  etiam  v.  1263 
et  1264  Thesea  temere  interfantem  fecerant.  sed  illic  quidem  verum 
iam  Gronovius  restituit. 

V.  1284  ss.  arma  nisi  dantur  mihi,  Aut  omne  Pindi  Thracis  ex- 
cindam  nemus  Bacchique  lucos  et  Cithaeronis  iuga  Mecum  cremabo.  tota 
cum  domibus  suis  Dominisque  tecta,  cum  deis  templa  omnibus  Thebana 
supra  corpus  excipiam  meum  Atque  urbe  versa  condar.  liber  Florenti- 
nus  cum  conpluribus  aliis  et  manu  scriptis  et  olim  inpressis  v.  1285 
pro  excindam  praebet  excidam,  idque  in  ordinem  recepit  Badenus.  et 
recjie  quidem,  quod  attinet  ad  verbum  ipsum.  sed  mutanda  erat  eius 
forma.  oratio  enim  pariter  ac  sententia  iubent  scribi  EXCISVM. 
deinde  v.  1287  recte  Bothius  editionem  Fernandi  aliasque  veteres  secu- 
tus  verbis  tota  cum  domibus  suis  coniunctionem   aut  praeposuit,   quae 

necessario  hic  requiritur;  adparetque  quam  facili  ea  errore  oinitti 
potuerit  insequente  voce  tota.  verum  gravius  etiam  huic  loco  insidet 
vitium,  quod  a  nemine  adhuc  deprehensum  esse  miror.  nam  omni 
omnino  sensu  carent  ista  tota  tecta  cum  domibus  suis,  nullo  inter  tecta 
et  domos  intercedente  significationis  discrimine.  neque  enim  hic  domus 
dictae  esse  possunt  pro  familiis.  venit  ab  auctore  tota  cum  FAMVLIS 
suis  Dominisque  tecta. 

V.  1295  ss.  in  libro  Florentino  verba  sic  leguntur  et  distribuuntur 

A.  reddo  arma.    H.  Vox  est  digna  genitore  Herculis. 

hoc  en  peremptus  spiculo  cecidit  puer. 
A.  Hoc  Iuno  telum  manibus  emisit  tuis. 
H.  Hoc  nunc  ego  utar.    A.  Ecce  quam  miserum  metu 

cor  palpitat  pectusque  sollicitum  ferit. 
H.  Aptata  arundo  est.    A.  Ecce  iam  facies  scelus 

volens  sciensque.    pande  quod  fieri  iubes. 

nihil  rogamus,  noster  in  tuto  est  dolor. 

quem  locum  non  supervacaneum  erat  totum  hic  adscribere,  quoniam 
recentiores  Senecae  tragici  editores  ne  idquidem  egerunt  ut  v.  1299 
verissimam  lectionem  pectusque  pro  volgata,  quae  est  corpusque,  e  co- 
dice  optimo  restituerent.  iam  cum  quae  hic  liber  praebet  pleraque 
omnia  Gronovius  rectissime  vindicaverit  et  explanaverit,  —  unde  mirum 
est  maximo  veritatis  detrimento  rursus  discessisse  Lessingium  (Theatr. 
Biblioth.  II,  p.  58  ss.)  — ,  unum  restat  rectius  quam  adhuc  factum 
est  interpretandum  aut,  si  fieri  id  nequeat,  coniectura  aliqua  emen- 
dandum.  nam  obscura  ad  modum  ac  perplexa  sunt  ista  pande  quod 
fieri  iubes;  quae  sic  in  Florentino  extare,  cum  volgo  talia  ferantur, 
pande,  quid  fieri  iubes,  colligendum  ex  eis  videtur  quae  ad  v.  1303 
adnotavit  Gronovius.  sed  hic  artificiosius  ea  quam  vere  ita  explicat, 
rAge,  quando  non  potes  flecti,  fac,  aperi  et  monstra,  quod  me  vis 
cogisque  facere;  occide  te,  quod  vis  ut  ego  quoque  faciam'.  talis  enim 
sententia  sub  illis  verbis  qui  tandem  poterit  subici?  nain  prinnnn 
pandere  non  idem  significat  quod  facere.  sed  hoc  concesso  certe  pocta. 
si  hanc  sententiam  exprimere  intendisset,  ut  quid  vellct  intellegeretur, 
sic  fere  debuit  dicere,  rpande  tu  quod  fieri  a  me  iubes'.  omnino  autem 
parum  apte  ita  diceret,  praesertim  cum  manum  sibimet  inferendi  con- 
silium  sequentibus  demum  versibus  paullatim  prodat  Amphitruo.  nec 
vero  ullo  modo  meliorem  lucrabimur  sententiam,  si  verbis  sic  ut  volgo 
leguntur  retentis  ea  cum  Bothio  attribuerimus  Herculi.  hic  enim  in 
tam  perspicua  Amphitruonis  voluntate  plane  absurde  ita  qu&ereret. 
sin  autem  ita  quaereret,  hoc  ipso  se  prccibus  patris  iam  iam  comiuo- 

veri  ostenderet.  itaque  non  posset  ille  respondere  nihil  rogamus,  quae 
quidem  verba,  ut  probe  Gronovius  intellexerat ,  sunt  de  pervincenda 
Herculis  obstinatione  desperantis  et  ob  repudiatas  preces  indignantis. 
quae  cum  ita  sint,  poetam  sic  potius  scripsisse  suspicor-,  Ecce  iam 
facies  scelus  Volens  sciensque.  PERGE!  quid  fievi  iubes?  Nihil  roga- 
mus  e.  q.  s.  rperge',  inquit  Amphitruo,  'perfice  scelus!  quid  enim 
fieri  iubes?  visne  vero  me  iterum  ac  saepius  rogare?  nihil  iam  rogo, 
cum  tecum  mori  mihi  constitutum  sit\  hanc  sententiam  ipse  Seneca, 
saepe  is  optimus  sui  interpres,  uberius  inlustravit  libro  de  benefic.  II 
5  2,  ubi  haec  leguntur,  Quare  vevissimum  existima  quod  ille  comicus 
dixit:  Quid?  tu  non  intellegis  tantum  gratiae  te  demeve  quantum  morae 
adicis?  Inde  illae  voces  quas  ingenuus  dolor  exprimit:  rFac,  si  quid 
facis*  et  r nihil  est  tanti:  malo  mihi  iam  neges\  XJbi  in  taedium  ad- 
ductus  animus  incipit  beneficium  odisse,  dum  exspectat,  potest  ob  id 
gratus  esse?  ceterum  perge  de  industria  potest  ab  eis  mutatum  esse 
qui  mucrone,  ut  ita  dicam,  sententiae  parum  intellecto  Amphitruoni 
haud  convenire  arbitrarentur  ut  filium  acl  id  cohortaretur  quod  quo 
minus  fieret  inpedire  vellet. 

I  Senecae  apocolocyntosi  nihil  est  cur  rinem  deesse  statuamus. 

II  In  Sen.  apocol.  c.  V  retinenda  est  codicum  lectio  haec,  rtum 
Hercules  primo  aspectu  sane  perturbatus  est,  ut  qui  etiam  non  omnia 
monstra  timuerit'.  quam  qui  mutavere,  non  correxerunt  locum,  sed 
corruperunt. 

III  Prudenter  fecerunt  Romanorum  poetae  tragici,  quod  fabula- 
rum  argumenta  a^Graecis  mutuari  quam  res  domesticas  attingere  ple- 
rumque  maluere. 

IIII  Adsentior  Ernesto  Curtio  (Att.  Stud.  I,  p.  8)  Atheniensium 
fiaQcc^Qov  statuenti  sub  colle  Nympharum  qui  dicitur  ad  occidentem 
versus  situm  fuisse. 

V  Linguae  graecae  volgaris  futura  talia ,  qualia  sunt  &eXco  yQoiiptj 
&iXn  lafiy,  perperam  adhuc  usque  explicata  sunt  a  grammaticis. 

VI  Vehementer  errant  qui  Graecos  nostrae  aetatis  a  Slortosvis  a 
esse  contendant. 

VII  Introducenda  est  in  gymnasia  Reuchliniana  quae  dicitur 
graecae  linguae  pronuntiatio, 

VIII  Grammatica  conparativa  non  est  philologi. 

VIIII  Hermeneutica  et  critica  tam  arte  inter  se  coniunctae  sunt, 
separatim  tractari  ut  nequeant. 

X  Plato  in  sua  de  ideis  doctrina  parum  sibi  constitit. 

XI  Eclecticismi  qui  dicitur  origo  a  quadam  animi  infirmitate 
repetenda  est. 

XII  Ars  docendi  doceri  non  potest. 

